
RAFAEL BENET I EL PATRIMONI ARTÍSTIC ANDORRÀ. 
UNES REFLEXIONS CRÍTICO-HISTÒRIQUES INÈDITES 


I. LA GÈNESI DEL PRIMER INVENTARI DEL PATRIMONI ARTÍSTIC ANDORRÀ 


Fruit de l'interès que demostrà el moviment romàntic al segle XIX en recuperar les 
arrels pròpies de cada societat, s'anà redescobrint de mica en mica el patrimoni artístic dels 
pobles, sobre l'existència del qual se'n sabia fins llavors ben poca cosa. Una de les primeres 
mesures que s'adoptaren per intentar evitar-ho fou inventariar el patrimoni que encara 
restava in situ. Aquesta política de protecció va ser per a França una questió d'Estat, ja des 
del 1840, any en què es començà a elaborar un Inventari dels seus béns mobles. A Catalunya, 
no va ser fins la primera dècada del segle xx quan Josep Pijoan proposà a la Junta de Museus 
la publicació de les pintures catalanes, atès el seu deteriorament." El primer fascicle d'aquest 
projecte, que acabà editant l'Institut d'Estudis Catalans, sortí el 1908 amb les pintures murals 
de l'església de Pedret, Serc (Berguedà). Amb el temps, en seguirien quatre més. 


Andorra no va ser una excepció al procés de desmantellament que s'esdevingué arreu. 
Com ha comentat M. Jesús Lluelles, "peces de tota mena com capitells, imatges, pintures 
murals o mobiliari van ser extretes dels llocs d'origen per incrementar les col-leccions 
públiques i privades i van esdevenir objectes de comerç entre particulars i museus". 


Tanmateix, Andorra no va promoure, com havien fet els seus veins, l'Inventari del seu 
patrimoni artístic fins a mitjan segle XX. Va ser el Consell General de les Valls, a suggeriment 
del Sindicat d'Iniciativa i, molt particularment, del seu president, Narcís Casal i Vall, qui va 
encarregar a Rafael Benet (Terrassa 1889 — Barcelona 1979) la tasca d'inventariar els béns 
del país. No hi ha dubte que l'elecció d'aquest pintor, crític, tractadista i historiador de l'art 
vingué donada pel prestigi que s'havia guanyat al llarg dels anys. 


Tot i haver nascut a Terrassa, Rafael Benet, que havia estat influit pels pintors egarencs 
Joaquim Vancells i Pere Viver, es formà a Barcelona a l'Escola de Francesc d'Assís Galí. El 
1910 ingressà al Cercle Artístic de Sant Lluc, entitat que presidí del 1928 al 1930. Ja al Gremi 
d'Artistes de Terrassa es feu palesa la seva capacitat de pedagog i de promotor cultural. Els 
seus primers escrits sobre art es publicaren a La Sembra (1907-1915), a la revista Ciutat 
(1910-1911) i al diari El Dia (1918-1926), però sobre tot, i a partir del 1912, al diari barceloní 
La Veu de Catalunya, però també a La Revista, La Publicidad, La Ciutat i la Casa, Gaseta 
de les Arts i Art, entre d'altres. 

En establir-se a Barcelona donà classes de dibuix i pintura a l'escola que fundà 
al carrer Canuda i a la Casa Provincial de la Caritat. Formà part de l'Agrupació 


1 PUOAN, Pol i MARAGALL, Pere: Josep Pijoan. La vida errant d'un català universal, Cabrera de Mar, 2014, Galerada, 
p. 62. 

2 LLuELLEs, M. Jesús: "El patrimoni perdut", dins el Catàleg de l'exposició Benvingudes a casa vostral, Andorra, 
2014, Govern d'Andorra, p. 19. 

Courbet i, posteriorment, de la de Les Arts i els Artistes. El 1920 obtingué la càtedra 
de Dibuix i d'Història de l'Art a l'Escola Municipal de Labors i Oficis de la Dona, a 
Barcelona, i el 1925 viatjà a París amb motiu de l'Exposition Internationale des Arts 
Decoratifs et Industriels Modernes. La proclamació de la II República espanyola el 
va dur a elaborar un full de ruta per tal de guiar la política cultural catalana. El 1935, 
juntament amb Georges Rars, Pere Créixams, Enric Casanovas i Alberto del Castillo, 
creà a Tossa el primer museu català amb obres d'artistes estrangers, que va ser, en 
realitat, el primer a Espanya que es dedicà a l'art contemporani. 


Com a historiador de l'art van ser innombrables els estudis i monografies que 
en el decurs de la seva vida va escriure, particularment sobre pintors catalans com, 
entre d'altres, Antoni Viladomat, Joaquim Vayreda, Emili Bosch Roger, Joan Rebull, 
Joaquim Torres Garcia, Josep Mompou, Manolo Hugué, Manuel Humbert, Isidre 
Nonell, Joaquim Sunyer i Xavier Nogués, però també sobre Courbet, Velàzquez, 
Rubens o Regoyos. Menció especial mereixen els dos volums d'història de la pintura 
moderna que amb els títols d'Impresionismo i Simbolismo publicà en col-laboració 
amb el seu fill Jordi, així com l'adaptació de l'obra de Robert Golxvvater i Marco Treves 
El arte visto por los artistas. Cal mencionar, per últim, la seva posterior participació en 
L'Art Català, amb treballs sobre pintura del segle xvin i sobre l'escultura neoclàssica, 
romàntica i modernista. 


Benet, que arribà a ser membre de l'Acadèmia de Belles Arts de Sant Jordi 
i Chevalier de l'Ordre des Arts et des Lettres, justament un any abans de rebre del 
Consell General l'encàrrec d'inventariar els bens del país, havia presentat en forma 
de comunicació a la Societat Catalana d'Estudis Històrics, filial de l'Institut d'Estudis 
Catalans, el seu treball de recerca sobre l'autor dels retaules de Sant Joan de Caselles 
i Sant Miquel de Prats, tema sobre el qual donà el mateix 1954 una conferència a 
Andorra. En els seguents anys, i en el marc dels Cursos Internacionals d'Estudis 
Superiors, en donaria d'altres: "Algunes pintures d'Andorra" (1955), "La pintura pre- 
romànica andorrana" (1956) i "Els últims descobriments pictòrics a les Valls" (1957). 


La realització de l'Inventari, doncs, es va confiar a aquest prestigiós expert 
català, gran coneixedor de la història de l'art. Engrescat per la tasca que se li havia 
encomanat, de seguida es posà a treballar en el projecte. Així ho explicà ell mateix el 
1956 en l'article que publicà a la revista Andorra: "El Molt Il-lustre Consell General 
de les Valls m'encarregà l'Inventari dels béns artístics del país. La tasca, que s'ha 
alleugerit notablement amb la col-laboració de l'amic Manuel Humbert, ha resultat 
profitosa" 

Certament, el pintor i dibuixant Manuel Humbert i Esteve (Barcelona 1889 


— 1975) va participar en aquest projecte d'Inventari d'una manera força important. 


3 BENET, Rafael: "Algunes pintures gòtiques andorranes", Andorra, 1956, p. 26. Vegeu, també, PLANA SALA, Javier: 
"El patrimonio artístico de los Valles", La Vanguardia Espafiola, 09/12/1955, p. 5. 

La seva amistat amb Benet es remuntava ja a l'any 1907, quan tots dos havien 
coincidit a l'Acadèmia Galí. Dos anys després, Humbert havia marxat a París, on 
fou acollit per Picasso i esdevingué molt amic de Modigliani. Des de llavors la seva 
vida transcorregué entre Barcelona i París, ciutat on frequentà el cercle del marchand 
ZaNyborovisii integrat, entre d'altres, per artistes com Soutine, Risling i el mateix 
Modigliani, que va fer-li dos retrats, l'un actualment al Museu de Melbourne i l'altre 
subhastat el 2006, provinent del Museu del County de Los Angeles. Humbert dugué a 
terme la seva primera mostra individual a Barcelona el 1915 a les Galeries Laietanes. 
L'any seguent exposà al Saló de Les Arts i els Artistes. En seguirien moltes altres, 
principalment a la Sala Parés, a partir del 1927, en esdevenir poulain dels Maragall. 
President del Saló de Montjuic el 1934, va guanyar aquell mateix any el premi Nonell 
atorgat per la Generalitat de Catalunya, i el 1954 el Gran Premio de la Pintura al 
Agua a la Biennal Internacional d'Art de l'Havana. A banda de la seva participació en 
la confecció de l'Inventari del patrimoni artístic andorrà, Humbert, que amb el temps 
també esdevindria membre de l'Acadèmia de Belles Arts de Sant Jordi, restauraria 
el 1963 amb Rafael Benet el retaule de Sant Joan de Caselles. De la mà de Manuel 
Humbert és la casella de la predel:la que representa la caiguda de Crist camí del 
Calvari, l'original de la qual havia estat robada el 1936 i que, per tal de diferenciar- 
la de les altres caselles originals que l'envolten, Humbert va al:ludir-la amb simple 
grisalla. 


Per dur a terme la tasca que els encomanà el Consell General de les Valls el 
1955, Benet i Humbert van recórrer les valls andorranes entre els mesos de juliol i 
novembre d'aquell any, tot catalogant els monuments i els altres béns artístics del país. 
Prèviament, Humbert havia tingut cura d'aconseguir del Museu d'Art de Catalunya 
Vvint-i-una reproduccions fotogràfiques de diverses pintures andorranes, romàniques i 
gòtiques, que es conservaven allí, se suposa per tal d'il-lustrar aquest Inventari." 


El resultat d'aquest treball de camp fou la redacció d'un primer assaig que 
pretenia catalogar i alhora valorar el patrimoni artístic de les Valls. Va ser en realitat 
el primer intent seriós i sistemàtic dut a terme al país. 


4 Factura de data 10 de març de 1955 emesa pels Museus d'Art a nom de Manuel Humbert, que conservava Narcís 
Casal en el seu arxiu. 

Retrat de Manuel Humbert 


II. UNES CONSIDERACION PRÈVIES 


El manuscrit d'aquest Inventari, si bé figura datat el 1955, es troba enriquit 
amb anotacions posteriors fetes pel mateix Rafael Benet. El text, que ocupa 149 
pàgines escrites a mà, s'inicia amb un pròleg on, a més d'incloure el formal capítol 
d'agraiments, es justifica la raó per la qual es va realitzar: "Ha arribat per a Andorra 
—en aquesta hora crucial de la seva existència, per a totes les persones sensibles 
desitjada i a l'ensems temuda— el moment de posar en valor i pública estima el seu 
patrimoni artístic com han fet tots els pobles moderns". 


Benet constata que "resta encara d'aquest patrimoni en peu o mig arruinat, gran 
part del que fa referència tant a la seva importantíssima arquitectura religiosa, com 
a la seva no menys important arquitectura civil". I es congratula, tot seguit, del fet 
que "encara resten, després de les razies dutes a terme per antiquaris, prous obres a 
salvaguardar. Es pot afirmar que si en quant a la pintura romànica mural, l'emigració 

ha estat gairebé total, resten, tal vegada, algunes mostres davall l'emblanquinat que 
bé mereixen una atenció de primer ordre". I afegeix: "Si els arrapaltars s'han endut 
fora del país tota la pintura romànica damunt taula i gran part de la gòtica moble, 
deixaren en pau els murals gòtics que encara no eren estimats del mercat, però que per 
a nosaltres tenen inquestionable importància. Amb aquets restes de murals gòtics es 
pot organitzar en gran part el futur Museu Nacional, poden ésser, si més no, el corpus 
més important del mateix. Sense oblidar que encara resten a Andorra infinitat de 
talles romàniques, gòtiques i d'estils posteriors, les quals mereixen la nostra estima". 
Entre altres obres d'art que es trobaven al país, remarca alguns retaules goticitzants 
de principis del XVI, peces d'orfebreria i d'indumentària litúrgica, pintures murals del 
XVI —com les de la Casa de la Vall—, i pintures damunt taula del xvi i damunt tela del 
XVIII, "les quals tenen, si més no alguns exemplars, no solament importància històrica 
sinó veritablement artística". 


D'altra banda, comenta Benet, que "tant els Molt Il-lustres Consellers que ens 
han honorat amb llur comanda, com els que hem tingut el goig de portar-la a terme, 
no hem pensat ni un sol instant en fer ço que s'anomena un Inventari laic, car per 
endavant ens hem sentit servidors de l'Església i de l'esperit cristià de la Nació. 
No hi ha per tant possibilitat de desacord de cap mena entre els que amb tant encert 
dirigeixen els destins d'aquest poble i les autoritats eclesiàstiques". 


Benet també es pronuncia en aquest pròleg sobre la millor manera de conservar 
aquests béns artístics: "Sigui, d'ésser possible, conservant-los en el lloc pel qual foren 
realitzats, sigui agrupant aquells que ho reclamin en el futur Museu, la fundació qual 
exigeixen els temps actuals. El reconeixement de les valors que la terra posseia, inclina 
a les generacions d'avui a formar un corpus visible d'obres museables i a classificar- 
ne d'altres com de gaudi públic, entre aquelles que encara posseien". És obvi, doncs, 
que per a Benet la creació d'un Museu Nacional resultava del tot imprescindible. 


Alhora, Benet no es limita en aquest document a inventariar simplement els béns 
que constituien, al seu parer, el patrimoni artístic andorrà, sinó que l'enriqueix amb 
profusió de cites bibliogràfiques d'autors que havien escrit sobre determinades obres 
d'art andorranes, particularment sobre aquelles que es trobaven fora del país. A més a 
més, como veurem més endavant, en molts casos Benet suggereix i recomana diverses 
actuacions per a la deguda conservació i restauració d'aquest patrimoni. Conscient 
que alguns d'aquests béns estaven patint un deteriorament progressiu, aconsella, a 
voltes fins i tot amb vehemència, una intervenció urgent que els salvés de la seva 
ineluctable destrucció. 


S Ell mateix ho va poder comprovar el 1963 a Sant Joan de Caselles quan va descobrir, sota un bon gruix de capes 
de calç, les pintures que avui envolten la Majestat romànica. 

II. UN PRIMER ASSAIG DE CATALOGACIÓ 


Després d'aquest prolegomen, Benet s'endinsa en l'Inventari pròpiament dit, tot 
catalogant per parròquies, les esglésies i altres béns artístics, bo i fent una descripció de 
cadascun d'ells, acompanyats, en molts casos, de fotografies, d'un estudi crític de les 
obres en questió i de les corresponents cites bibliogràfiques, si és el cas. Naturalment, 
són objecte d'una major atenció els béns que al seu criteri considera més valuosos. A 
mode d'epíleg i conscient de les seves limitacions, comenta que "L'itinerari que hem 
pogut realitzar (...J és extens, però encara no deu ésser prou complert (...J La nostra 
labor, que hem portat a terme amb rigor i entusiasme no és pas finida. Podrà ésser 
ampliada i rectificada quan calgui". 


D'altra banda, cal consignar que aquest manuscrit figura signat, al final, per 
Rafael Benet i Manuel Humbert. Quin va ser, doncs, el grau de participació d'Humbert 
en la seva elaboració) Es va limitar a col:laborar amb Benet, com aquest indica en el 
seu article de 1956, ja citat, de la revista Andorra, o hi va tenir un major protagonisme7 
Les fonts documentals poden semblar, en aquest punt, contradictòries. Per un costat, 
és obvi que l'Inventari figura signat per ambdós artistes, i en la redacció del text s'usa 
la primera persona del plural, cosa que pot donar a entendre que el text va ser obra de 
més d'un autor, tot i que aquest és un recurs estilístic sovint emprat per molts autors, 
també per Benet en textos exclusius seus. D'altra banda, però, és del tot evident el 
protagonisme en solitari de Benet en les gestions que va dur a terme per tal de publicar 
aquesta obra, com més endavant veurem. Cal tenir present, també, el pes específic que 
tenia, ja llavors, la seva obra artigràfica. 


Lluís Boada, gran especialista en l'obra humbertiana, ens indica que tots dos — 
Benet i Humbert— van treballar intensament i en condicions d'igualtat en la restauració 
del patrimoni andorrà. I en defensa de la seva tesi argumenta que els encàrrecs del 
Consell de les Valls, tant el de 1955 per restaurar i consolidar els frescos de la Casa de 
la Vall com el de 1963 per restaurar el retaule de Sant Joan de Caselles van ser fets a 
Benet i a Humbert conjuntament, sense especificacions funcionals ni jerarquies. "é Va 
passar el mateix pel que fa a la confecció d'aquest Inventari2 Carles Gonzàlez i Ferran 
Romero així ho afirmen: "En la mateixa dècada dels cinquanta, Rafael Benet (1889- 
1979) va descobrir la bellesa del paisatge andorrà quan se li encarregà, juntament 
amb Manuel Humbert (1890-1965 —sic—), l'Inventari i conservació del patrimoni 
artístic de les Valls, per part del govern andorrà".' Tanmateix, hem repassat les actes 
del Consell d'aquells anys i, en cap lloc, consta que l'encàrrec de l'Inventari es fes 
així. Per contra, l'acord del Consell del 30 d'octubre de 1961 resulta prou explícit en 


6 BOADA, Lluís: "El temps de Benet i Humbert", Quaderns Rafael Benet, núm. 10, juny de 2003, p. 18. 
7 GONZALEZ 1 LóPEZ, Carles / ROMERO I SiMó, Ferran: "Andorra vista pels pintors catalans", dins El col'leccionisme a 
Andorra, Andorra, (20011, Grup Banc Agrícol Banca Reig, p. 33. 

Ps Es a, a 


Casa de la Vall. Acte de signatura amb R. Benet i M. Humbert 


aquest sentit: "autoritzar l'edició de l'Inventari elaborat pel Sr. R. Benet". Pensem, 
doncs, que caldria distingir entre les obres de restauració de les pintures de Casa de 
la Vall, on es fa palesa la intervenció paritària d'ambdós artistes, de la confecció de 
l'Inventari al-ludit, que va ser encarregat a l'artigraf Rafael Benet i que aquest va 
acabar realitzant amb l'ajut del seu bon amic Manuel Humbert. 


IV. LA PUBLICACIÓ DEL CATÀLEG. UN INTENT FRUSTRAT 


Des de bon començament, Rafael Benet va se conscient de la importància de 
la tasca que li havia estat encomanada i de la conveniència de publicar els resultats 
de la seva recerca. En el decurs dels anys segúents va esmerçar tots els esforços 
perquè aquesta edició esdevingués una realitat. Així es mostrà de contundent en una 
entrevista radiofònica que li va fer Lina Font el 22 de juliol de 1961 a Ràdio Barcelona: 
Inventario que exige una pronta publicación, por ser de sumo interés documental" 


8 Una transcripció mecanogràfica d'aquesta entrevista radiofònica obrava en poder de Narcís Casal. 
P gr qi 

Ell mateix s'encarregà de demanar pressupostos a Seix i Barral de Barcelona 
i a Joan Morral de Terrassa per tal de fer-ne un tiratge de 1.000 exemplars, en dues 
versions, una en català i l'altra en francès, pressupostos que presentà a la Comissió de 
Cultura del Consell de les Valls, bo i indicant que "als costos del tiratge pròpiament 
dit (...J s'hi ha d'afegir les despeses que cal fer sota la meva direcció al revisar el 
text, treball indispensable malgrat el meu estudi se sosté en les seves línies generals 1 
pel qual l'amic Lluís Bonet, arquitecte i arqueòleg ha ofert la seva col-laboració, per 
qual treball importantíssim no vol percebre honoraris, pel fet que vol oferir-lo a la 
Comissió de Cultura del Consell de les Valls d'Andorra, entitat de llengua catalana, 
de la mateixa manera que pels seus treballs arqueològics no ha volgut cobrar mai cap 
emolument de l'Institut d'Estudis Catalans. Al senyor Bonet se li pagaran únicament 
les despeses de desplaçaments (...J Jo acompanyaré al Sr. Bonet des de Barcelona 
conjuntament amb un delineant i un fotògraf, amb els quals ens desplaçarem per tots 


els indrets d'Andorra on calgui la consulta amb l'arquitecte". 


Tanmateix, el Consell General de les Valls va refusar fer-se càrrec de l'edició 
d'aquest Inventari, motiu pel qual en la reunió que Benet mantingué el 27 de juny de 
1961 amb la Comissió de Cultura del Consell, va proposar que se li cedissin a ell i al 
seu amic, Narcís Casal, els drets d'edició d'aquesta obra seva. Narcís Casal, amb els 
seus germans, havien creat el 1956 una editorial pròpia, que duia el seu nom —Casal 
i Vall—, i que estava disposada a fer-se càrrec d'aquesta edició. El suggeriment fou 
acceptat pel Consell General i, per això, el seguent 4 de juliol de 1961, Rafael Benet 
demanà directament al síndic Julià Reig que "es concedissin al qui subscriu, autor de 
tal Inventari i al Senyor Narcís Casal editor, els drets de l'edició". 


Una setmana després, el síndic Julià Reig comunicava a Rafael Benet i a Narcís 
Casal que "per part del M. I. Consell General no hi ha cap inconvenient en que sigui 
editat per l'Editorial Casal i Vall, d'Andorra, l'Inventari i Memòria dels Monuments i 
Béns artístics de les Valls d'Andorra, efectuat per vostè." I afegia: "Com sigui que les 
despeses de confecció del dit Inventari varen ser satisfetes pel M. I. Consell General, 
aquest posa com a condició, per a autoritzar l'edició, que li siguin reservats cent 
exemplars. " 


Rafael Benet, però, considerà molt onerós haver de cedir al Consell 100 
exemplars de l'obra, per la qual cosa proposà de reservar-n'hi 25 exemplars de la 
primera edició en català, 25 més de l'edició en francès, 25 si se'n fes una en castellà 
i, si més endavant, es reedités en català, la resta dels 25 demanats. I afegí que "el 
M. I. Consell no es pot negar a aquesta col-laboració quan de la mateixa depèn 
que l'Inventari es pugui publicar (...j Si el M. I. Consell es negués a oferir-nos les 
condicions que reclama amb una major flexibilitat —la qual cosa no creiem succeeixi— 


9 Instància adreçada per Rafael Benet al President de la Comissió de Cultura del Consell General de les Valls 
d'Andorra. 

l'Inventari no podria ésser publicat i no és fàcil que es publiqués mai a no ser que el 
M. I. Consell corregués íntegrament amb les despeses de l'edició, a la qual cosa no es 
mostrà propici darrerament". 


El 16 d'agost seguent, Benet insistí prop del síndic Julià Reig, tot indicant-li 
que "em temo, però, que si la gràcia de una major flexibilitat no m'és concedida, la 
publicació que tots desitgem, resti en projecte". I afegí: 


Crec Molt Il:lustre Senyor i distingit amic que es farà càrrec de les dificultats 
de venda que pressuposa tota edició de caràcter estrictament científic i més 
encara si aquesta és feta en català, en qual idioma tenim el deure de fer-hi, 
si més no aquesta primera edició, ja que es el llenguatge en què fou redactat 
l'original, i molt més, tenint en compte que és la llengua natural i oficial 
d'Andorra (...J Espero per tant de la seva bondat, que la condició de cent 
exemplars no em serà exigida d'un sol cop, doncs en aquest cas temo que, 
de moment al menys, aquesta condició impossibilitaria la publicació de 
l'Inventari, la qual cosa frustraria no solament els evidents desigs del Molt 
Il:lustre Consell —els quals agraeixo— sinó la meva il:lusió de veure'l publicat 
(...J Per altra banda, per la meva part, crec que haig de tenir en compte en no 
afeixugar a l'Editorial Casal i Vall amb pèrdues majors que podrien esperar- 
se d'una edició del llibre feta sense una precaució assenyada. La susdita 
editorial es mostra ben disposada a capitalitzar aquesta edició sense pensar 
en els guanys, per amor a Andorra i, també una mica, per amistat amb l'autor. 


Tot i que el 30 d'octubre de 1961 el Consell General, previ informe de la Junta 
de Cultura, va acordar "autoritzar l'edició de l'Inventari elaborat pel Sr. R. Benet amb 
la condició de reservar-ne 30 exemplars pel Consell" —acord que el síndic Julià Reig 
va comunicar a Rafael Benet el 10 de gener segient— no va ser fins el 1965, deu anys 
després d'haver-se redactat, que el manuscrit d'aquest Inventari no va arribar a mans 
de l'editor, Narcís Casal. Li va lliurar directament Rafael Benet conscient, però, que el 
temps no havia passat endebades. Per això, en la carta adjunta al manuscrit comenta: 


Aquest Inventari es titularà: Catàleg Monumental d'Andorra. 

El Prefaci s'ha de posar al dia. 

S'ha de fer una revisió de les coses inventariades, així com una ampliació. 
Posar al dia el text. 

Manquen alguns plànols, que s'hauran de fer. També algunes fotografies. 
L'ordre del Catàleg, s'ha de canviar en part (...J 

Per a fer aquesta revisió, caldrà cotxe que m'acompanyi, així com un operari 
per pendre mides. Caldrà comptar els meus viatges i estada de tres dies a 
Andorra (...J 


Sigui com sigui, el cert és que per circumstàncies diverses, malauradament, 

aquest Inventari no va arribar a publicar-se mai, tot i que, dins "L'obra críticohistòrica 
i literària" benetiana que figurava en el catàleg de l'exposició homenatge del Grup 
Nonell, l'any 1969, s'anunciava en preparació, entre d'altres obres seves, un "Jnventari 
dels béns arqueològics i artístics d'Andorra. Monumenta Andorrana. Casal i Vall. 
Andorra la Vella". També, per la seva banda, l'Editorial Casal i Vall publicitava 
l'edició d'aquest catàleg dins la seva col-lecció Monumenta Andorrana, col:lecció 
que tenia per objecte oferir un repertori de fonts documentals i literàries, editades 
críticament, per a una reconstrucció integral de la història del país. Dins els volums 
successius anunciats que "comprendran també estudis monogràfics especialitzats 
sobre la cultura, el dret i l'art andorrans" s'esmentaven en preparació, entre d'altres, 
L'Arquitectura romànica a Andorra, per Cèsar Martinell, i El Patrimoni Artístic de les 
Valls d'Andorra, a càrrec de Rafael Benet. Dissortadament, cap d'aquests dos volums 
arribà a veure la llum. 


Han passat més de seixanta anys des que es va realitzar aquest Inventari. No 
cal dir que en el decurs d'aquest més de mig segle la historiografia sobre els béns 
artístics d'Andorra ha avançat significativament, tot superant bona part d'aquest 
manuscrit. La tasca realitzada en aquest sentit pel Ministeri de Cultura està resultant 
ben profitosa. Però també les recerques dutes a terme per historiadores i historiadors 
de l'art han suposat un gran avenç en el millor coneixement dels béns artístics que 
conformen aquest ric patrimoni. N'és un bon exemple la realització del catàleg d'art 
d'època moderna a Andorra dut a terme pels professors Joaquim Garriga, Joan Bosch 
i Francesc Miralpeix, de la Universitat de Girona, gràcies al conveni subscrit entre 
l'esmentada universitat i el Govern d'Andorra. 


Tanmateix, les consideracions crítico-històriques que una personalitat de la talla 
de Benet fa en el seu Inventari no han perdut amb el pas del temps cap valor, per això, 
mereixen ser conegudes. No endebades, com ha manifestat Francesc Fontbona, "tot el 
que (Benetl escrivia (...J volava molt pel damunt del nivell de coneixements i d'alçada 
crítica de la majoria dels seus interlocutors". 2 


Jacint BERENGUER 


10 — FONTBONA, Francesc: "La fama de Nonell", dins el Catàleg de l'exposició Nonell, Barcelona, Museu d'Art 
Modern de Barcelona i Fundación Cultural Mapfre Vida, 2000, pàg. 37. 

L'INVENTARI DEL PATRIMONI ARTÍSTIC D'ANDORRA, 
ELABORAT PER RAFAEL BENET I MANUEL HUMBERT 


Tot seguit presentem una síntesi del manuscrit d'aquest Inventari, amb les 
corresponents cites del text original, quan convingui. Creiem que aquest resum serà 
suficient per als lectors que podran conèixer així el seu contingut i la labor realitzada 
pels seus autors, bo i valorant l'aportació històrica que feren en aquell moment per al 
país. 

L'Inventari en questió es distribueix en les sis parròquies en què llavors es 
dividia el país. 


1.1 PARRÒQUIA DE CANILLO 


Benet inicia el seu catàleg fent menció de tres capelles, la de Soldeu, que descriu 
com una petita església d'aspecte d'ermita de caràcter romànic, de difícil datació 
per la seva mateixa rusticitat, la capella de Sant Pere del Tarter, on Benet ja no va 
trobar cap rastre d'aquelles pintures murals a les quals es referia l'Àlbum Meravella, 
publicat l'octubre de 1930, i la capella de Ransol, similar a la de Soldeu, que aconsella 
conservar-la i restaurar-la, malgrat que el seu interior fos modern. 

També menciona l'ermita de la Santa Creu, a la part baixa de Canillo, amb el 
retaule de talla "barroc, daurat i bàrbarament policromat", així com la creu datada el 
1735, i remarca, d'altra banda, la singularitat de la Creu dels set banyots. 


1.1.1 Sant Joan de Caselles 


Tot seguit passa a examinar amb força detall l'església de Sant Joan de Caselles, 
de la qual en fa una descripció acurada, tot indicant que la part més antiga sembla 
correspondre als murs de la nau. La característica preromànica del sobre aixecament 
del mur de l'arc triomfal que es manifesta en l'exterior per damunt de la coberta, li fa 
pensar en una major antiguitat de la nau, encara que podria ser la pervivència d'una 
forma típica anterior. 


Per Benet es tracta d'una curiosa construcció romànica. Tot i la seva aparent 
unitat es pot considerar que és la suma d'edificacions afegides a un cos més antic. El 
campanar pertany al segle xn i és dificil datar l'època en la qual fou construit l'absis, que 
no es correspon a la del cloquer. En aquest punt, i en una anotació manuscrita posterior, 
l'autor reflexiona sobre el fet que a Andorra, tal vegada en datar els campanars de tipus 
llombards, es partia unilateralment del principi "de que hi havien arribat tard". Amb 
tot, presumeix que la capçalera d'aquesta església és anterior a la torre llombarda. 

4 1 La Els , 
Testa de la Mojastat del Segle XII, trobada a Caselles. — Foto Andreu Basté 


Troballa de la Majestat de Sant Joan de Caselles 

Quant als murs interiors de l'absis "no sembla que sota l'emblanquinat hi hagi 
rastre de pintura romànica, malgrat i que convindria per a donar un dictamen ferm, 
realitzar unes cates profundes en l'arreboçat posterior. Quan els "Amics de l'Art 
Vell" intervingueren d'urgència (...J per a treurer les goteres de l'absis, no tingué 
l'arquitecte-arqueòleg senyor Martinell prou temps per a fer aquesta investigació, 
segons ens declara aquest especialista en la consulta que li hem fet sobre aquest 
extrem. Cal dir que tampoc nosaltres no poguérem portar-ho a terme degudament, 
donades les condicions que una primera ullada al conjunt monumental ens obligà". 


En tot cas, l'olfacte artístic de Benet ja intuia en aquest Inventari realitzat el 
1955 que "en el mur de la nau central de la banda de l'Epístola, s'endevinen pel 
seu mateix gruix traces d'una gran pintura sota la calç. Traces clares en quant a un 
Crucifix. Probablement es tracta de pintura gòtica, encara que d'impossible correcta 
datació, fins que la calç que la cobreix sigui netejada amb la deguda precaució, treball 
que senyalem com de conveniència". Vuit anys després —l'octubre de 1963— l'equip 
dirigit per Rafael Benet, en desmuntar el retaule de l'altar, trobà enterrats sota l'ara 
diversos fragments de la Majestat romànica d'estuc del segle xun que en el seu temps 
havia estat adossada al mural policrom en questió, recobert encara d'innombrables 
capes de calç, darrera les quals hi havia la decoració gòtica intuida per Rafael Benet el 
1955 i que, a la vegada, tapava el mural romànic que el restaurador Andreu Asturiol, 
sota la direcció de Benet, recuperà el 1963,1 conjunt que constitueix, com és ben 
sabut, una de les grans joies del romànic andorrà. 


Majestat de Sant Joan de Caselles 


11 BERENGUER, Jacint: "Rafael Benet a Andorra", Quaderns Rafael Benet, núm. 2, juny de 1999, p. 7 i 8. 

"Aquest retaule anònim —ens diu—, en espera d'aclariments futurs, nosaltres ens 
atrevim a senyalar als estudiosos el seu autor amb el pseudònim escaient de zel Mestre 
de Canillos, donat que és indubtable que el pintor d'aquestes taules és el mateix que 
va realitzar (...J el de l'esglesiola de Sant Miquel de Prats". Considera el retaule de 
Sant Joan de Caselles una de les millors pintures que encara resten al país i lamenta 
la manca d'una de les peces de la predel:la, La caiguda de Crist camí del Calvari, 
robada la nit del 26 d'agost de 1936 i que la policia francesa no havia pogut recuperar, 
a diferència de les altres peces d'aquesta predel:la que també foren sostretes aquella 
nit. 


Si la predel:la en questió narra la Passió de Crist, el retaule pròpiament dit està 
dedicat a descriure la vida i martiris de Sant Joan Evangelista. La peça central no 
conté pintura i, pel que es pot deduir de l'espai en profunditat trapezoidal deixat per a 
la imatge de talla del titular, així com pel ric dosser que ocupa la part central de l'altar, 
costa de creure, segons Benet, que n'hagués tingut mai. Al seu criteri, aquesta talla 
de Sant Joan devia existir ja quan es pintà el retaule, aspecte que es podria aclarir si 
es trobés el contracte signat amb el pintor "car en altres capítols se'ns dóna aquesta 
clarícia, com per exemple en els que signà el pintor del Maestrat, Valentí Montoliu, 
amb el Jurat de Vilafranca del Cid, Joan Brusca, en els quals consta "Que haia una 
tuba sobre la ymatge de nostra dona la qual és ja feta de pedra que és en la dita 
Iglesia". 


En tot cas, Benet considera molt superiors, des d'un punt de vista de perfecció 
formal, les pintures de la predel:la i la que decora, amb una imatge de Sant Pere, 
l'única porta d'aquest conjunt, que les del retaule pròpiament dit. "Malgrat tot — 
afegeix—, en certes escenes de la vida de Sant Joan el gust manierista de la composició 
i el sentiment aeri són evidents, ço que fa que aquestes pintures siguin difícils de datar 
més enllà del 1530". 


1.1.2 Sant Serni de Canillo 


Seguidament passa a descriure l'església parroquial de Canillo i es lamenta de 
la manca d'un estudi previ realitzat a fons, tot i que presumeix que en aquest conjunt 
hi han restes estructurals romàniques i, qui sap, si anteriors. El mateix arrebossat 
que dissimula uns materials pobres —es queixa Benet— dificulta una classificació ben 
feta. "El campanar de tipus romànic no ens atreviríem pas a dir que no pugui ésser 
realment romànic pel sol fet d'ésser pobre de detalls com tampoc no podríem arribar 
a la conclusió de que l'estructura d'aquesta esvelta torre no pugui ésser pervivència 
d'una fórmula anterior." En tot cas, s'aventura a indicar que la part més antiga 
d'aquesta suma de construccions seria l'actual baptisteri, que podria ser residu de 
l'absis rectangular d'una primitiva església orientada vers el nord. No pretén amb 
aquesta opinió dictaminar sobre la questió, sinó escatir un plantejament del problema. 
I suggereix que per ajudar a datar les diverses parts d'aquest conjunt caldria estudiar 

les restes de pintura mural que es troben sota l'emblanquinat tant en l'intradós de l'arc 
del presbiteri de l'altar major, com en els murs de l'altar dels Dolors i en els de dalt 
del cor. 


Com a obres notables que es conserven en aquesta església, destaca l'altar major 
dedicat a Sant Serni del segle XVII, amb dues pintures que considera interessants, 
malgrat ser molt bàrbares, amb escenes del davallament del sant patronímic. Millors 
són, al seu parer, "les pintures de Sant Pere i Sant Pau —les dues cares separades, com 
en els temps gòtics— de l'Arcàngel Sant Gabriel, de l'Anunciata i la Verge Maria". 
Per Benet, l'existència d'aquest altar del xVvII fa suposar que el retaule de Sant Serni 
contractat doblement amb el pintor de la Seu d'Urgell, Joan Llobet, els anys 1508 
i 1510, no degué realitzar-se o, en cas de fer-se, no degué agradar als qui feren la 
comanda, ja que no sembla lògic que en el transcurs tot just d'uns cent anys, el retaule 
contractat amb Llobet fos substituit per un altre. 


L'Inventari comentat remarca, també, la qualitat artística de l'altar lateral dedicat 
a la Mare de Déu dels Dolors, que Benet data, a cop d'ull, al segle xvin, i un Crucifix 
de talla policromada, possiblement de baixa època, encara que amb regust goticitzant, 
que el rector Mn. Bonaventura Trilla va trobar en unes golfes de l'església, el mateix 
lloc on el director del Museu Episcopal de Vic, Dr. Junyent, va descobrir en la seva 
visita a aquesta església el 1955 una creu processional de fusta policromada, romànica, 
de tipus florençat. Esmenta, per últim, el reliquiari del sant titular que es conserva a la 
sagristia. 


1.1.3 Sant Miquel de Prats 


D'aquesta església, amb la porta de tipus ogival, en destaca el retaule dedicat 
a l'Arcàngel patronímic, amb escenes de la Passió de Crist, retaule que Benet data 
—a l'igual que el de Sant Joan de Caselles— no més enllà del 1530, i que vers el 1920 
va ser comprat per l'antiquari Josep M' Costa de Palma de Mallorca. La predel:la 
i part del retaule els va vendre, ens diu Benet, a Joan March "que les guarda en el 
seu palau de la Ciutat de Mallorca i en la possessió de les Salines en la mateixa illa 
daurada. Altra part d'aquest retaule el posseeix el susdit senyor Costa en la susdita 
Ciutat mallorquina". Afortunadament, des de l'any 1992 la taula Expulsió dels àngels 
rebels va poder ser adquirida pel Govern d'Andorra i el 2006 Crèdit Andorrà va poder 
recuperar per al país la predel:la sencera d'aquest retaule. 7 


En tot cas, convé remarcar les consideracions estilístiques que Benet fa sobre 
aquest retaule en l'Inventari realitzat el 1955. En primer lloc, es reafirma en el fet que 


12 AncoBÉ FONT, Jordi. "El retaule de Sant Miquel de Prats i el seu viatge a Mallorca", dins El retaule de Sant Miquel 
de Prats, Andorra la Vella, 2007, Crèdit Andorrà / Govern d'Andorra, p. 49. 

aquesta obra és del mateix autor que la del retaule de Sant Joan de Caselles. I afegeix 
que, a l'igual que en aquest darrer, són molt superiors les caselles de la predel:la que 
les del retaule pròpiament dit. Tant per l'emmarcament de talla daurada, de gust florit 
goticitzant, com pel dibuix i la tipologia de les pintures, al seu parer les analogies 
existents entre ambdós retaules són evidents, la qual cosa es fa encara més palesa 
en les escenes de la Passió d'ambdues predel:les, gairebé iguals pels temes, per la 
composició i pels tipus esvelts ben característics d'aquest Mestre de Canillo. Llevat 
de les escenes del Davallament i de L'Enterrament en la predel:la de Sant Miquel de 
Prats, les altres escenes són repetides en ambdues predel:les, encara que realitzades 
amb algunes distingibles diferències en les positures de les figures i en la d'un 
cavall del Calvari i, a l'ensems, en algun tret del dibuix. Les analogies estilístiques 
i tipològiques de les escenes repetides, ens diu Benet, són evidents, malgrat que el 
procediment tècnic emprat sigui un altre, ja que l'aglutinant dels pigments en la 
predel:la de Sant Joan de Caselles és a base de tremp a l'ou i en la de Sant Miquel de 
Prats és a base d'oli, fet que comporta que la de Sant Joan tingui un major preciosisme 
en la factura i un més gran esclat de color, mentre que la de Sant Miquel està realitzada 
d'una manera més resumida, amb un color menys brillant. 


Per la fotografia del retaule de Sant Miquel de Prats publicada l'any 1930 a 
l'Album Meravella, dedueix Benet que ja des de feia temps mancava a aquest retaule 
la porta del cantó de l'Epístola. 


Nota a faltar, també, la talla gòtica d'un petit Sant Crist que apareix en la referida 
fotografia de l'any 1930. 


1.1.4 Santuari de Meritxell 


Rafael Benet destaca de la fàbrica d'aquest santuari —òbviament es tracta del 
santuari primitiu que va ser destruit pel foc el 1982— el campanar d'espadanya de 
dos arcs i l'atri de dues àmplies arcades. Fa referència, també, a les dues imatges que 
es conservaven de la Mare de Déu de Meritxell, l'una de tipus barroc vestida, que 
es trobava a l'altar major, de particularitats molt característiques en els rostres de 
la Verge i de l'Infant, i l'altra, la primitiva, romànica del segle xu-Xin, situada en el 
cambril, imatge aquesta darrera tallada bàrbarament i policromada. Benet la considera 
d'una gran expressivitat, tant pels trets particulars de la Verge com pels del seu Fill, 
molt lluny, doncs, de la suposada abstracció del romànic. 


Del cantó de l'Evangeli descriu l'altar de Santa Anna, el qual contenia mal 
encaixades les caselles pintades d'un retaule de principis del segle xVI, goticitzant 1 
d'estil molt popular, indubtablement —ens diu Benet— del mateix autor del retaule de 
Sant Cristòfol d'Anyós. L'estil del pintor anònim de Meritxell es caracteritza per una 
evident ornamentació gràfica d'efecte pla, per un cert moviment en les figuracions, 
pels caps grossos de les figures i per un veritable horror vacui en les composicions. 

Tot i que aquest pintor —que Benet proposa anomenar-lo com el Mestre de Meritxell— 
pertany de ple més dintre el folllore que a la Història de la Pintura, és prou interessant 
per a que la crítica fixés l'atenció en la seva manera, com la va fixar per exemple en 
Pere Espalargues, artista d'obra abundant que signà el retaule d'Enviny, avui en la 
Hispanic Society d'Amèrica. Al seu parer, aquestes obres són una degeneració en art 
popular dels tipus de Pere Garcia de Benavarre. Continua apuntant la possibilitat de 
trobar en Joan Llobet, nét de Ramon Gonsalbo de la Seu d'Urgell, un candidat per 
a substituir l'anomenat Mestre de Meritxell, atès que el seu estil pot ser degeneració 
del Mestre d'All, bo i acceptant "en aquest cas la suggerència crítica de Josep Gudiol 
i Ricart de reconèixer en el d'All al pintor Gonsalbo. Malgrat tot, altre retaule, sense 
moure'ns d'Andorra, a més a més del Retaule de Sant Joan de Caselles —suggerit per 
l'il'lustre arxiver de la Seu d'Urgell mossèn Pere Pujol com a obra possible de Joan 
Llobet— tenim per a endossar-li la paternitat al nét de Ramon Gonsalbo, i aquest és el 
de Santa Maria d'Encamp, que també alleja. És difícil, malgrat tot, individualitzar en 
Joan Llobet aquesta tradició més o menys derivada de Ramon Gonsalbo, si com veiem 
no fou un sol individu, sinó varis els que es desprenen en forma sàvia o folllòrica de 
la mateixa". 


Pel que fa a l'altar major de Meritxell, Benet el considera un exemplar de 
transició entre l'estil renaixement i el barroc, o tal vegada un compost fictici d'entallats 
de renaixement aprofitats en un altar inicialment barroc. Estima molt curioses les 
pintures murals del presbiteri i del cambril, fetes al tremp a la cola i que semblaven de 
mitjan segle XIX. 


Al costat de l'Epístola menciona l'altar dedicat a la Verge i a dos sants, d'estil 
barroc ventejat, possiblement del darrer quart del segle xvii. Esmenta, també, el 
Crucifix de talla, de tipus gòtic o goticitzant, que es trobava en aquest altar, semblant al 
que hi hagué a l'església de Sant Miquel de Prats, així com la Creu gòtica processional 
de talla i la reixa de ferro forjat que separa el presbiteri de la nau, i a prop del Santuari, 
la Creu gòtica florençada, de pedra, de les anomenades de terme, i l'oratori o capelleta 
que Benet aconsella "conservar amorosament". 


1.2 PARRÒQUIA D'EMCAMP 


Inicia Benet l'Inventari del patrimoni artístic d'aquesta parròquia, tot relacionant 
l'església de Sant Jaume dels Cortals, de la qual en destaca la carcassa, no massa 
sòlida, avisa. A l'època en què va fer l'Inventari, trobà que "es convertida en era, 
car anys en darrera la Mitra la vengué. El propietari feu desaparèixer el campanar, 
el qual, segons conta el testimoni del seu fill i hereu, era d'espadanya i estava situat 
damunt la porta d'entrada que ocupa, engrandida, la façana d'enfront de l'absis". 
No s'està de reconèixer que es tracta d'un exemplar arquitectònic raríssim. I afegeix 
que no es pot dir que la planta sigui en forma de creu, ja que aquesta és truncada, 

semblant a la de Santa Maria de Matadars, dita del Marquet —tot i que aquest exemplar 
mossaràbic havia estat reconstruit idealment pels estudiosos, posant a banda del 
braços del transsepte unes naus laterals—, i a la de Sant Pau del Camp de Barcelona, 
tot deixant de banda que aquesta església del segle xi conté tres absis tricònquids. En 
el cas de Sant Jaume dels Cortals, apunta Benet, que no existeix la possibilitat que 
el seu absis fos transsepte, perquè l'arc triomfal del santuari ho desmenteix, ni que 
aquesta nau pogués ser flanquejada per naus laterals, ja que els braços sortints de 
l'absis rectangular ho són tan poc que no admeten la possibilitat d'una església amb 
tres naus. 


Constata que en el mur del cantó de l'Epístola es descobreix sota l'emblanquinat 
que s'esblaima un vestigi fragmentari de pintura mural. Es tracta d'una escena amb 
dues figures, una a cada cantó d'un arbre amb una serp enroscada, composició que 
fa pensar a Benet en l'escena de la temptació d'Adam. Malauradament, la part alta 
d'aquest mural havia desaparegut en enrunar-se la volta, tot desapareixent els caps 
dels personatges. A les resultes d'una necessària neteja ben feta, Benet suggereix 
que aquests fragments podrien ser d'època romànica, tant per la seva iconografia 
com pel seu estil. I comenta que si aquestes pintures fossin considerades dignes de 
ser arrencades del lloc, el seu propietari estaria disposat a llegar-les al futur Museu 
Nacional d'Andorra. En posterior afegit manuscrit a l'Inventari pròpiament dit, Benet 
indica que així es va fer el 1956 i que "ara (1957) són ja col:locades a la Casa de les 
Valls". 


1.2.1 Església de Sant Romà de les Bons 


L'esmentada església va ser consagrada el 1163, segons el document trobat a l'ara 
de l'altar i que el 1955 —pel que es menciona en l'Inventari— estava accidentalment 
en poder de l'arxiver de la Seu d'Urgell, Pere Pujol. Benet esmenta l'existència d'una 
frugal separació entre l'arc triomfal i la nau, i considera que el porxet d'entrada és 
d'època molt posterior a la resta de la construcció. 


Indica a continuació que foren extretes de la conca absidal unes pintures 
romàniques del segle xn que van passar a la col:lecció de Lluís Plandiura i, 
posteriorment, al Museu d'Art de Catalunya. Descriu els dos fragments, l'un amb 
la sola part baixa del Pantocràtor, i l'altra corresponent al mig canó absidal entre 
finestres, amb representacions de la Verge i els apòstols Joan, Pere, Pau i Jaume. Amb 
tot, apunta que en el mateix absis resten ben visibles, darrera el retaule de Sant Romà, 
restes de pintura mural gòtica: un fragment inferior del Pantocràtor i part dels símbols 
dels evangelistes, o sigui, pintura gòtica per l'estil i romànica per la iconografia, tot i 
que menciona la posició estranya d'aquesta pintura dintre la conca absidal. 


En els murs de la part de l'Evangeli, murs enquadrats per una arcada, Benet 
aconsella realitzar unes cates més extenses per poder dilucidar l'època precisa a la 

qual pertany aquest mural, amb figures, encara que ell té la impressió que són de baixa 
època. 

En alguns trossos de murs i voltes d'aquesta església existeixen pintures murals, 
més o menys cobertes per l'emblanquinat o per pintures que imiten l'aparell de les 
pedres. També Benet aconsella fer-ne un reconeixement més a fons, a base sobretot 
d'ocres rojos. 


Del retaule de Sant Romà, amb representació del sant en la peça central i del 
seu martiri en les laterals, el considera possiblement de principis del segle XVI, encara 
que amb moltes reminiscències quatrecentistes. Apunta que potser perviuen en aquest 
retaule certs reflexes del Mestre de Canaport, pintor que acusa la influència francesa 
de Fouquet i del Maitre de Moulins. Per una nota posterior del 1957, manuscrita al 
marge d'aquesta afirmació, i després d'haver estudiat amb més detall aquest retaule, 
Benet l'atribueix ja a "un deixeble que perpetuà l'estil del Mestre de Canaport. Aquest 
mestre, com és sabut, treballà a l'Empordà, la Cerdanya i el Rosselló, vers el darrer 
quinzeni del quatre-cents". 


Pel que fa a les suposades construccions i al petit rec tallat en roca viva que hi ha 
prop de l'església, Benet comenta que "la gent mal informada (lesJ atribueix als moros. 
Altres, no pas més documentats —àdhuc i ésser més raonables— han identificat aquesta 
construcció com a deixalla d'un suposat castell dels vescomtes de Castellbó, i altres, 
han formulat la hipòtesi de que pugui tractar-se d'un gran colomar, ja que en un camp 
pròxim existeix un típic colomar, àdhuc més petit, d'estructura semblant. Per a que 
aquesta darrera suposició sigui acceptable manquen en aquest baluard els columbaris. 
A més, la situació estratègica de la gran torre fa suposar que aquesta pogués tenir la 
funció d'un enginy guerrer, i més si tenim en compte les troneres i espitlleres que resten 
ben visibles. Possiblement es tracta d'una fortificació del segle xii". 


1.2.2 Altres esglésies de la parròquia d'Encamp 


De l'església de Sant Miquel de la Mosquera, i al marge de les pintures murals 
modernes, molt mediocres a parer de Benet, que policromen el seu interior, en destaca 
la Verge gòtica situada en el tercer altar de la banda de l'Evangeli, i el retaule major 
dedicat a Sant Miquel, possiblement del segle xVvn, en la disposició i iconografia del 
qual perviuen els gustos medievals. 


Creu Benet que l'església de Santa Eulàlia d'Encamp mereix un detingut estudi 
per tal d'escatir la part romànica que pugui estar integrada en les seves renovacions 
posteriors. Considera el seu campanar un dels més formosos del Pirineu, junt amb els 
d'Erill la Vall i de Sant Miquel d'Engolasters. Degut a la seva inclinació, aconsella 
que un bon arquitecte-arqueòleg —suggereix el nom de Cèsar Martinell— dictamini 
sobre aquest perillós desnivell i restauri la seva forma primitiva. Estima que el porxo 
gòtic amb columnes, mènsules i caps de biga tallades és un exemplar sobri i graciós 

alhora d'art fignar. L'interior del temple ha estat "bàrbarament desfigurat amb un 
enguixat que tapa l'estructura de les encavellades amb les quals és coberta la nau". 
Tanmateix, en destaca uns bonics retaules barrocs, reixes de ferro forjat i objectes de 
culte, artísticament valuosos, a més d'un altre retaule, sense predel:la i força malmès, 
que es conserva a la casa rectoral, possiblement dels segle XVI "encara que goticitzant" 
i amb la característica forma de mig punt, la qual cosa li fa pensar que deu procedir 
d'alguna església romànica. 


Pel que fa a la capella de Santa Maria, que es troba al centre del nou cementiri 
d'Encamp, observa que té un absis rectangular renovat damunt els fonaments d'un 
primitiu de mig cercle, la qual cosa —adverteix— fa arriscat poder classificar com a 
preromàniques les esglésies pel sol fet de tenir l'absis rectangular. A més del campanar 
d'espadanya, destaca el retaule goticitzant de principi del segle XVI, d'estil popular com 
els de Meritxell, tot i que la seva tipologia i estil personal són molt diferents. Proposa 
donar a aquest artista anònim el pseudònim de Pintor de Santa Maria d'Encamp. 


Passa a estudiar, tot seguit, l'església romànica de Sant Romà de Vila, de tipus 
rudimentari, amb porta d'entrada lateral. Recorda que d'aquesta església va sortir la 
cèlebre mesa d'altar romànica, amb frontal i taules laterals del segle XI o Xni, que 
es conserva al Museu d'Art de Catalunya, objecte d'estudi de molts historiadors 
i tractadistes d'art. En descriure aquesta peça, Benet ressalta que "el magnífic joc 
geomètric de quadrats i d'oval s'humanitza amb senzills i petits motius ornamentals. 
En l'enquadrament hi juga la posició de plans que l'estructuren en la fusta, el més 
profund i més ampli on hi ha les figuracions, subratllat per l'obscur i clar del gruix 
de la fusta del pla superior que circumscriu els símbols, exornat amb una franja de 
rosetes i petits discos de tonalitat clara. La pintura de policromia limitada té, però, 
una vigorosa exaltació tonal". Quant al retaule que es conserva a l'interior d'aquesta 
església, dedicat a Sant Romà i datat el 1783, es tracta per a Benet d'una pintura 
mediocre, però que no deixa de tenir un cert interès. 


1.3 PARRÒQUIA D'ANDORRA LA VELLA 


Atès que a l'època en què es va realitzar l'Inventari estudiat —1955— no s'havia 
creat encara la parròquia d'Escaldes-Engordany, Benet relaciona també en aquest 
apartat les esglésies de l'antic Quart de les Escaldes. 


1.3.1 Sant Miquel d'Engolasters 


D'aquesta església Benet en destaca la torre-campanar, que a l'època en què 
la va visitar tenia cegats els finestrals dels dos primers pisos. En el tercer aprecia els 
buits dels arcs geminats amb les columnetes estranyament decorades amb estries i 


258 


Jacint Berenguer 


volutes, i amb els capitells sense reminiscència d'àbac, en els quals el quart bossell 
considera que és el més important i l'astràgal solament suggerit. Estima que la forma 
de capitell, l'origen del qual és bizantí (façana de Talch-i-Roshru a Ctesifon —segles 
IV al v—), està graciosament deformada, fins al punt que el quart bossell és molt més 
allargat i la forma de mènsula doble es converteix en forma de mall. Menciona també 
les figuracions rudimentàries que apareixen entre els arquejats que emmarquen els 
finestrals aparellats del tercer pis, en forma de rostre en el costat sud i de cap de serp o 
d'àguila en el costat est, tot trobant-se mig devastat el volum que hi ha a la part oest, 
mostres esporàdiques aquestes de l'escultura arquitectònica d'Andorra. 


Convindria —diu Benet— una escaient consolidació d'aquest monument i quant a 
les pintures romàniques que havia a l'interior d'aquest església i que es conserven al 
Museu d'Art de Catalunya, suggereix la conveniència de copiar-les en el mig canó i el 
quart d'esfera de l'absis. Després de fer una descripció de la seva iconografia, Benet 
indica que el seu autor és el mateix que aquell que realitzà les pintures murals de Santa 
Coloma, Sant Romà de les Bons i Anyós i, per això, proposa anomenar-lo el Pintor 
d'Engolasters. Creu, com Josep Pijoan, que aquest artista degué passar-se la vida a 
Andorra, tot decorant la majoria d'esglésies i ermites a la segona meitat del segle xun. 
La seva obra presenta unes característiques comarcals ben acusades, emparentada de 
lluny amb la gran escola de Taúll. 


1.3.2 Església preromànica de Sant Romà dels Vilars d'Engordany 


Segons Rafael Benet, la planta de la part més antiga d'aquesta església és 
preromànica, atribució ratificada —ens diu— pel Dr. Junyent, director del Museu 
Episcopal de Vic, i pel Dr. Ainaud, director del Museu d'Art de Barcelona. P Segueix 
indicant que aquest domus o temple d'una sola nau és una de les modalitats més 
simples que es troben escampades per diversos comtats de la primitiva Marca, estesos 
cap al Rosselló i fins al Llenguadoc, que responen en part a una tradició visigòtica 
local. Petites esglésies rurals construides a voltes amb parets de reble, capçades per un 
presbiteri de planta quadrangular o trapezoidal, cobert sempre a volta, amb la coberta 
de la nau gairebé sempre de fusteria. Benet continua indicant que aquesta església 
correspon a la modalitat simple que caracteritza dues esglésies rosselloneses, Santa 
Felicitat i Sant Miquel de Surnià, anterior aquesta darrera a la data de 950. La de Sant 
Romà és del mateix tipus de l'altra església andorrana d'Aubinyà i semblant a la de 
Sant Martí d'Adrahent, a les serres del Cadí. Tot seguit, Benet es fa ressò del fet que 
quinze o vint anys enrere es tragué l'enllosat i les bigues d'aquesta església per tal 
d'aprofitar-les per a una altra construcció d'Escaldes, tot desconeixent el seu valor, la 


13 Efectivament, Rafael Benet va ser el primer en descobrir i catalogar aquesta església, la de Sant Jaume dels 
Cortals i la de Sant Romà d'Aubinyà, com a exemplars d'arquitectura preromànica, autoria que ha estat reconeguda, entre 
d'altres, per Cebrià BARAUT: "Les esglésies pre-romàniques i romàniques d'Andorra (segles X-XI)", a Quaderns d'Estudis 
Andorrans, núm. 1, 1976, p. 16. 

qual cosa conduí amb els anys a la ruina dels murs i a les esquerdes de la mitja cúpula 
de l'absis. I afegeix que el més lamentable no ha estat solament la ruina d'un edifici 
d'un interès arqueològic formidable —ruina reparable sempre que la reconstrucció es 
posés en mans d'un arqueòleg-arquitecte, bo i suggerint de bell nou el nom de Cèsar 
Martinell— sinó la irreparable destrucció de bona part de les pintures al fresc que 
cobrien totalment els seus murs. 


Quan Benet va visitar les restes d'aquesta església encara va poder reconèixer 
a l'absis les traces d'un braç del Crucifix, traces d'ales d'àngel, estrelletes de la volta 
celeste, filacteris, etc. Totes aquestes pintures amb ocre groc, vermell, gris, blavós, 
però també les traces negres d'una pintura més primitiva. Il en diversos indrets dels 
murs de la nau, esvaits senyals de pintura, sota l'emblanquinat de calç. Per aquest 
motiu va proposar al Consell General d'arrencar totes aquestes pintures, previ el 
recolzament de Joan Ainaud, director del Museu d'Art de Catalunya. 


Autoritzat a dur a terme els treballs d'extracció, Benet pogué comprovar que 
els murs d'aquesta esglesiola havien estat totalment coberts de pintura. Sota la calç 
va descobrir en el mur occidental una gran pintura del Sant Sopar de la qual encara 
restava un apreciable fragment amb diversos apòstols i gairebé tota la llargada de la 
taula. De la testa de Jesús tot just en restava un petit vestigi així com un fragment del 
Sant Calze i diversos pans damunt les tovalles de la gran taula. Benet considera que 
el descobriment d'aquesta Cena, malgrat la seva mutilació, tenia un gran interès, tot 
i tractar-se d'època avançada, atesa la forma i factura de les mans i les exornacions 
que apareixien en les aureoles dels apòstols. Altres fragments del mur oriental i un 
petit fragment del mur que mira a migdia, gairebé totalment enrunat, van completar la 
primera extracció duta a terme per l'equip dirigit per Rafael Benet, en un total de 15 
fragments. 


En treure el teulat —indica Benet a l'esmentat Inventari— que, si més no, es 
tingué cura de retirar el retaule patronímic cinccentista que es guarda a l'església 
parroquial d'Escaldes. Denuncia que es troba en molt mal estat, especialment la peça 
del sant patronímic, tota escrostonada, mentre que en una vella fotografia de l'arxiu 
Mas aquesta pintura apareixia encara ben conservada. Es tracta d'un retaule sense 
predel:la on, a més del Calvari de la taula cimera, hi ha representada una sola escena 
referent al martiri de Sant Romà. En altres caselles laterals són representats Sant Joan 
Evangelista i Sant Sebastià, precisament, ambdós en el mateix requadre, i la Nativitat 
de Jesús i l'Epifania. De forma semicircular, com tants altres d'Andorra, adaptats a la 
volta romànica, té algunes reminiscències del gòtic florit en els emmarcaments. Tot i 
ser d'una qualitat mediocre mereixia, per a Benet, els honors d'una conservació més 
eficient. 

1.3.3 Església parroquial d'Escaldes 


Cal precisar que aquesta església inventariada per Benet no és l'actual parroquial 
que va ser edificada amb posterioritat a 1955, sinó l'antiga església enderrocada poc 
temps després que Benet realitzés el seu Inventari. Tenia la seva entrada per l'antic 
carrer Estret, avui de Mn. Guillem Adellach, i feia xamfrà amb la carretera, avui 
avinguda Carlemany. " 


Pel que ell va deduir de la tradició oral i, en certa manera, de l'aparell de la 
construcció de les parts que semblaven més antigues, la nau d'aquesta església vingué 
a suplir una antiga construcció de tipus romànic de la qual, possiblement, en restava 
visible el campanar. Malgrat tot —apunta Benet— aquest tipus de torre amb finestres 
de mig punt, pobre d'aparell i sense la menor decoració arquitectònica, va perviure 
durant molts segles al Pirineu. Aquesta campanar posseia la particularitat de no tenir 
el cobert enllosat i en piràmide, com tots els altres campanars andorrans d'aquest 
tipus. 


La nau d'aquesta enderrocada església era típicament barroca, del segle XVII, 
la seva dedicació a Maria li fa suposar a Benet una llarga antiguitat, si més no, de 
la part més primitiva, mentre que el patronatge de Sant Pere Màrtir havia de ser 
ineluctablement posterior. Destaca l'autor de l'Inventari l'altar major prebarroc, el cor 
i algunes veritables joies, com la monolítica font baptismal, les piques d'aigua beneida 
i la imatge gòtica de talla del segle xiv de Sant Jaume, situada en un altar lateral, 
originària de la desapareguda església de Sant Jaume d'Engordany, malauradament 
restaurada per un desconeixedor de la seva importància. En nota posterior afegida el 
1957 a aquest Inventari, Benet fa constar: "Hom assegura que l'original fou canviat 
per aquesta imatge ... Si ens fos possible ... estudiaríem i dictaminariíem sobre aquest 
cas". Per una inscripció situada al mur del cantó de l'Evangeli, no gaire lluny de 
la porta d'entrada, es coneixia la data exacta de les pintures que exornaven aquesta 
església: "Pintada el mes d'Octubre de l'any 1867, sent obra costejada per la fe y 
caritat dels Rds. Pàrraco y Beneficiat y senyors Anton Fité y Pere Tomàs y demés 
membres de l'Autoritat y de tots los fills de les Escaldes y Engordany". 


Afegeix Benet que aquestes pintures molt desiguals, sense tenir un gran valor, 
donaven caràcter al conjunt. Mentre que algunes eren d'un naturalisme vulgar, altres 
tenien estil, entre les quals Benet remarca les dues de cada banda de l'altar major amb 
atributs de la Llei i la Justícia, pintada una d'elles damunt tela enganxada al mur, i, 
en la banda de l'Epístola, la gran figura de la Mare de Déu dels Dolors, amb totes les 
característiques d'una pintura neoclàssica. 


14 Un documentat estudi sobre l'antiga església enderrocada es pot trobar a BARAUT, Cebrià: "L'antiga església 
de Sant Pere Màrtir d'Escaldes. Notes històriques (segles XVI-XX)", a Quaderns d'Estudis Andorrans, núm. S, 1990, p. 
123-153. 

1.3.4 Altres béns inventariats a Escaldes-Engordany 


De l'església de Sant Jaume d'Engordany, Benet indica que només en resta una 
part dels fonaments, especialment allí on hi havia l'absis de mig canó. I es queixa del 
fet lamentable que en pocs anys hagi desaparegut, en ser abandonada, ja que constata 
que a l'Album Meravella del 1930 es publicà una fotografia de l'Arxiu Mas en què 
apareixia encara aquesta construcció romànica amb una petita torre-campanar d'un sol 
pis, però amb arc geminal d'esvelta columneta. I apunta la possibilitat de reconstruir- 
la sobre la base dels fonaments i de la documentació fotogràfica i oral. 


Inventaria, a més a més, la Creu de terme que es troba a la plaça d'Escaldes, 
adossada a la façana d'una casa, d'estil gòtic de tipus flordelisada, que al seu entendre 
convindria col-locar en un lloc adequat per poder-la fer visible del revers. 


També fa menció de tres ponts: el de tipus romànic damunt el riu Madriu, d'arc 
molt aplanat, aquell altre que uneix Engordany amb Escaldes, amb arcada d'un terç 
d'oval, que pel costat d'Escaldes té una més antiga arcada truncada, i el pont dels 
Escalls, damunt el Valira del Nord, on el 1278 se signà el document que posà fi a les 
rivalitats entre la Mitra d'Urgell i el comte de Foix. Per últim, assenyala algunes cases 
típiques a Engordany i se sorprèn de la forma d'una xemeneia d'una d'aquestes cases, 
que qualifica d'una fantasia gairebé gaudiniana. 


1.3.5 Església arxiprestal d'Andorra la Vella dedicada a Sant Esteve 


Atès que la planta d'aquesta església no respon a un conjunt homogeni, fa 
difícil, segons Benet, dictaminar sobre la part romànica recognoscible, ja que a més 
de l'absis semicircular amb arcuacions llombardes, hi ha a l'exterior altres paraments 
romànics que caldria estudiar a fons per a fer possible una datació correcta. Considera 
que l'església, en l'estat actual en què l'examinà, amb les capelles laterals, tenia tot 
el caràcter d'una construcció siscentista. Ben recognoscible per la seva estructura 
romànica semicircular és l'absidiola semicircular lateral del costat de l'Evangeli, 
tapada darrera un quadre que Benet en un primer moment pensa que es pot atribuir a 
Andrea del Sarto, pintura procedent del comerç d'antiguitats —sembla de París— i, per 
tant, deslligada del patrimoni ancestral andorrà. 


Pel que fa a la seva torre campanar de tipus romànic indica Benet que, 
primitivament, només tenia dos pisos. Puig i Cadafalch, durant el temps que estigué 
refugiat a Andorra per causa de la Guerra Civil espanyola, n'afegí un de tercer. També 
feu construir l'additament de la porta d'entrada de l'església, un porxet a base de 
granit i roure, en un estil que Benet qualifica de tirolès, no apropiat al país, però que 
estima tanmateix que no està desproveit de gràcia pintoresca. 

Tot seguit descriu les pintures al fresc que hi havia als murs presbiterials i 
que, un cop arrencades, van ser escampades entre el Museu d'Art de Catalunya i les 
col-leccions Plandiura i Bosch Catarineu. Desconeix on va anar a parar la pintura 
de la part central del quart d'esfera de l'absis major, on hi havia part del Pantocràtor 
assegut dintre la típica aureola en forma d'orla ametllada (mandorla), rodejat dels 
símbols dels quatre Evangelistes. Bé perquè la ignorava o bé perquè la considerava 
inversemblant, Benet no es fa ressò, doncs, d'aquella tradició oral segons la qual 
aquesta pintura havia estat destruida per un antiquari per tal d'evitar que un competidor 
seu se la pogués endur i comercialitzar-la. 


Menciona Benet que la decoració mural de l'absis era completada amb orles i 
frisos ornamentals, i que ell mateix encara va poder arrencar un petit fragment que 
decorava el gruix d'un muntant d'una finestreta i que va dipositar a Casa de la Vall'é. 
Aquestes pintures —precisa— eren molt diferents de les que s'arrencaren a Santa 
Coloma i Sant Miquel d'Engolasters, tant per la iconografia com per l'estil. Considera 
que no són de la mateixa mà ni de la mateixa època, en ser un admirable exemplar de 
transició entre el romànic i el gòtic, període en què el sentit àulic del romànic va ser 
substituit pel naixent sentit de la narració de la vida i per un inicial instint de captar el 
moviment, per un sentit d'observació. 


Darrera l'altar major, Benet menciona l'existència d'una biga, amb restes de 
policromia, que degué sostenir el baldaquí romànic i que aconsella treure-la del lloc 
on es trobava per passar a formar part del futur Museu Nacional d'Andorra. 


També inventaria, de darrera d'aquest altar, dos fragments de taules del segle XIV, 
molt malmesos però interessantíssims, que considera que podrien pertànyer al període 
de transició entre l'estil franco-gòtic i italo-gòtic i que, des de temps immemorial, 
formaven part d'un llarg caixó. En un d'aquests fragments hi eren representats 
quatre personatges damunt un solatge de mosaic, decapitats en ser serrada la taula 
per convertir-la en una part de l'esmentat caixó. Amb tot, remarca Benet a l'extrem 
dret d'aquesta peça, una figura de dona molt elegant de moviment. L'altre fragment 
representa l'escena del Calvari, tot descobrint-se, per la seva posició típica, la figura 
de Sant Joan Evangelista. 


L'altar major dedicat a Sant Esteve és d'estil renaixentista, però amb afegits 
barroers, segons indica Benet. Malgrat considerar la talla de qualitat, comenta que va 
estar bàrbarament policromada el 1852. Les pintures que ocupen les caselles cimeres 
d'aquest altar —el Calvari i dues taules laterals amb escenes del martiri de Sant Esteve— 


15 Vegeu sobre aquestes pintures el documentat estudi de Rosa ALcov i Montserrat PAGÈS: "Les pintures murals de 
Sant Esteve d'Andorra: un cicle pasqual del 1200", a Quaderns d'Estudis Andorrans, núm. 9, 2012, p. 155-186. 

16 Molt probablement es tracta del fragment que va ser exhibit a la mostra "Benvingudes a casa vostral" del 
24/09/2014 a 11/01/2015 a la desapareguda Sala d'Exposicions del Consell, i que es conserva al Centre d'Interpretació 
Andorra Romànica de Pal (PCA 615). 

van ser pintades a l'oli a l'estil manierista del cinc-cents, però estima que podrien ser 
de principi del segle XVI. 


Benet segueix indicant que en aquest altar va estar retornat a la seva funció un 
frontal pintat amb Sant Esteve al centre, entre volutes vegetals i altres motius que 
recorden els dels sòcols de la ceràmica catalana del segle XVI. 


En tot cas, el millor exemplar d'altar barroc d'aquesta església és, al seu 
parer, el dedicat a Sant Joan Baptista, d'autor desconegut que, segons documentació 
conservada per Mn. Lluís Pujol, fou manat construir pel pubill de casa Moles, Joan 
March Torres, en el seu testament atorgat l'any 1700. També remarca l'altar barroc 
dedicat a Santa Llúcia, que es podria datar en els darrers anys del segle xvn o en els 
primers del xvii, i la Creu processional de tipus gòtic, possiblement del segle xvi. 


Es congratula Benet d'haver descobert la signatura del quadre de Les Ànimes, 
corresponent a Joan Casanovas, pintor del qual llavors no es coneixia cap obra. Els 
Casanovas, segueix informant Benet, van ser una nissaga de pintors barcelonins. El 
pare, també anomenat Joan, fou conegut per haver-lo citat el poeta siscentista Francesc 
Fontanella en la seva obra Lo desengany. El fill de l'autor de Les Ànimes fou el també 
pintor Antoni Casanovas, al qual se li atribuia fins feia poc la paternitat dels dibuixos 
a la ploma del Museu d'Art de Catalunya, amb escenes de costums de final del segle 
XVIII, però dels quals podria ser també autor Manuel Tramullas. Benet descriu tot 
seguit aquest quadre conservat a l'església d'Andorra la Vella, que va ser donat el 
16 de febrer de 1742 a la Germandat de les Ànimes per Anton Moles, el qual apareix 
retratat pel pintor en la part esquerra d'aquesta pintura, tot orant. Fa notar Benet que 
la forma de la perruca blanca ondulada amb què es representat el donant és semblant 
a la que es troba en pintures europees del 1728 al 1745, la qual cosa denota que entre 
la gent benestant d'Andorra les modes arribaven a bona hora. Més endarrerit, en la 
seva opinió, es trobava l'autor de l'obra, Joan Casanovas, per la fórmula pictòrica 
usada que sembla seguir la del pintor de Bujalance, Antonio Palomino, el qual va fer 
perdurar, ben entrat el segle xvii, un estil molt poc tocat d'academicisme a la francesa. 
La seva influència s'evidencia en el color una mica massa esclatant de l'Arcàngel 
Sant Miquel. Malgrat tot —aclareix Benet— que per judicar una obra d'art compta 
poc si el seu autor estava o no à la page, i considera que aquesta obra, executada a 
l'espanyola damunt una tela granada, és prou interessant, especialment, pel que fa a la 
representació de la Pietat. 

Les Animes, de Joan Casanovas. 

1.3.6 La Casa de la Vall 


Rafael Benet comença per descriure la seva fàbrica, bo i fent un repàs de la 
seva història des de l'any 1580, en què fou construida no pas per a casal del Consell 
ni per a seu de la Justícia, ja que de l'escut amb el senyal d'un arbust que es troba a 
l'esprimatxada dovella central de la noble porta de mig punt, apareix la sigla ANTO 
t B ", La làpida en pedra esculpida de Montjuic i l'escut d'Andorra, considera que 
són molt posteriors, aproximadament del 1761. Desconeix qui fou el seu primer 
propietari i en destaca el portal de fusta que reclama, en la seva opinió, una immediata 
restauració (o, potser millor una còpia, donat el seu estat de vellúria) i el picaportes en 
ferro forjat (probable exemplar de les forges andorranes). 


Ja hem indicat que l'actuació de Benet, recollida en aquest manuscrit, no es 
limita a inventariar el patrimoni artístic andorrà, sinó que, a més a més, fa una sèrie 
de recomanacions i consells a les autoritats andorranes per tal de poder conservar 
adequadament tot aquest patrimoni. Pel que fa a la Casa de la Vall, a més de fer netejar 
d'additaments moderns la seva façana nord, suggereix refer l'empedrat amb palets de 
l'entrada de la casa, netejar de calç el sostre i les balustrades de l'escala, escairar els 
seus graons de pedra, posar en valor la cuina i alliberar la capella d'algunes mostres 
poc artístiques, tot conservant l'altar pintat el 1882 per Josep Oromí al trompe-l'oeil. 


De la sala del Consell, a l'hora despatx del Síndic, Benet en destaca l'armari 
de les set claus "que es més o menys antic en la part central baixa" i el tríptic d'El 
Calvari, excessivament retocat. En les ventalles hi figuren signes heràldics d'Andorra 
força imperceptibles. Sembla també pintat a l'oli sota la capa densa dels retocs. L'estil 
és flamenc, tot i que considera prematur entrar en una classificació i datació massa 
concreta sense una neteja prèvia a fons, que s'hauria d'escatir si podria ser suportada 
per la pintura original. Amb tot, per les aparences d'aquell moment, Benet suggereix 
provisionalment que El Calvari podria ser de final del segle XV o principi del XVI. 


Pel que fa al pis superior o cap de casa, on antigament hi havia les cambres 
dels consellers, estima que és una construcció lígnia. Per bé que considera que seria 
recomanable la utilització d'aquesta planta, aconsella no desfer el caràcter que 
posseeix, per la qual cosa suggereix que la seva possible adaptació hauria de ser feta 
amb molt de seny, tot partint del material de fusteria, sense emprar obra que aniria en 
desmèrit de la seva bellesa i que podria, a més, afectar la mateixa resistència del sostre 
del saló dels passos perduts. 


1.3.7 La restauració i trasllat dels murals de Casa de la Vall 


En tot cas, la intervenció fonamental de l'equip de Benet, a l'interior de la Casa 
de la Vall, l'any 1957 consistí en la restauració, conservació i trasllat dels grans murals 
de la Passió de Nostre Senyor Jesucrist des de la Biblioteca al saló contigu dels passos 

perduts, tot salvant-los així d'una imminent ruina per causa de la humitat a què havien 
estat sotmesos, en estar emplaçats en les parets que formaven la caixa exterior de la 
construcció, parets que, malgrat el seu gruix, no estaven pas exemptes d'humitats 
degut al material. 


Benet va afegir amb posterioritat a la inicial confecció de l'Inventari tota mena 
de detalls d'aquesta intervenció, duta a terme —ens diu— per un equip tècnic format per 
Manuel Humbert, Antoni Llopart i ell mateix, equip ampliat en determinats moments 
per altres col:laboradors i ajudants. Tampoc no s'està de comentar que la tècnica 
italiana d'arrencada de frescos, aplicada amb anterioritat a Andorra en esglésies 
romàniques per altres equips, no sempre —matisa— al servei del país sinó del Museu 
de Barcelona, de col:leccionistes i antiquaris, feliçment va estar aquest cop posada al 
servei dels interessos andorrans. 


Explica, a més a més, que en el saló de l'antic menjador on van ser traslladats 
els grans murals, la paret de la banda de la cuina també es trobava perjudicada per 
la humitat, incidència que van procurar salvar per mitjà d'un aillament modern. 
Tanmateix, Benet avisa en aquest document que si d'aquesta manera no es resolgués el 
problema, s'hauria d'intentar resoldre'l d'arrel pel sistema de drenatges que ja s'havia 
aplicat al palau de Versalles. Segueix comentant que les pintures es van disposar amb 
un emmarcament d'obra, subratllada amb filets clars en els frescos i amb una motllura 
de roure en la pintura al tremp, tasca en la qual va col:laborar també el pintor Fèlix 
Buesa. 


Tot seguit indica que aquests murals, a diferència de com havien estat penjats en 
la sala de la Biblioteca contigua, van ser col:locats en l'ordre requerit per la iconografia 
de la Passió, tot començant per l'escena de L'Oració a l'hort de Getsemant, peça que 
es van veure obligats a refer, tot seguint les traces de la noble composició, que era 
l'únic vàlid, ja que uns retocs posteriors havien desfigurat el caràcter cal'ligràfic tan 
elegant dels altres frescos de la sèrie. A continuació, es col:locà El Prendiment i en 
estil continuat la gran peça de La Flagel'lació, La Coronació d'espines i La caiguda 
en el Camí del Calvari. 1, finalment, l'altra gran peça d'El Calvari. Aquestes pintures 
—afirma Benet— no són un Via Crucis amb les catorze estacions, sinó una narració de la 
Passió segons els vells Misteris que amb un ordre semblant es troben en predel:les de 
retaules dels segles xv i xvI. Van ser realitzades al fresc i estucades per més d'una mà. 
En tot cas l'equip, que coneixia molt bé aquesta tècnica, tingué un guia en el millor 
dels artistes que va ser qui va realitzar els fragments de més qualitat. L'estil és, en els 
seus millors moments, d'una àgil cal:ligrafia, que assoleix en els agrupaments d'El 
Calvari i d'El Camí del Calvari una eficient elegància, bo i advertint que en aquest 
darrer mural s'apreciaven uns retocs a l'oli de la mateixa època en què va ser realitzat. 

Pels anacronismes de la indumentària, creu Benet que aquests frescos havien de 
correspondre a la segona meitat del segle XVI, posteriors lògicament a l'any 1580, en 
què va ser construit el casal. Opina que, probablement, van ser encarregats pel primer 
propietari i realitzats en arrebossar-se inicialment les parets i, per tant, vers la data 
indicada, perquè costa de creure que la preparació de calç dels murs que requereix el 
procediment del fresc i de l'estuc es fes amb posterioritat a la terminació de l'obra. A 
més, hi ha la questió del quadre de La Pietat que fa gairebé inadmissible que la sèrie 
de frescos anteriors a aquest quadre fossin realitzats al mateix moment. Aquest quadre 
de La Pietat, indica Benet, difereix de la resta de la sèrie, en primer lloc i pel que es 
pot besllumar, perquè es va pintar amb aglutinant al tremp i no a base d'ou, sinó a 
base de cola animal, a més, per la composició, la tipologia i la factura s'ha d'atribuir 
a una altra mà de la que realitzà i dirigí els frescos cal'ligràfics. Tot i ser d'aparença 
més antiga que les altres, en realitat, ho és menys, ja que està provat que aquesta 
composició, que representa l'escena en què al peu de la Creu el cos de Jesucrist es 
posat en braços de la Verge, està pintada damunt d'un altre fresc-estuc que representa 
El Davallament de la Creu, característiques les d'aquesta pintura primitiva que 
s'havien manifestat en haver desaparegut alguns fragments de La Pietat, tot deixant 
visibles algunes parts de la Creu i de les escales que no corresponien a la composició 
del damunt. 


Després d'haver extret l'equip de Benet la pintura de La Pietat, es feren 
perceptibles altres parts del fresc de sota, tant per la frugalitat de l'aglutinament de 
la del damunt, com per les cates que es van realitzar en el fons llis fosc, de fàcil 
reconstrucció. La composició, si més no, continua indicant Benet, pel que es refereix 
a la part alta del quadre —que va ser la zona que van poder reconèixer en les seves 
investigacions sense destruir la pintura del damunt—, era molt diferent, com requeria 
la mateixa diferència de tema. L'anàlisi de totes aquestes parts visibles el va dur a la 
conclusió que l'autor d'El Davallament de la Creu era el mateix que dirigí els altres 
frescos de la sèrie per la seva tipologia, la forma de col:locar les figures en l'espai i el 
gràcil grafisme. 


El problema que es presentà a l'equip de Benet no va ser, doncs, el de classificació 
d'aquests dues pintures sobreposades, ni el d'atribució de la de sota al mateix obrador 
que el dels altres frescos, sinó el de considerar la impossibilitat de fer visible el fresc. 
El tremp, en ser realitzat directament damunt del fresc sense haver-hi afegit altre 
suport que possibilités la separació de les dues pintures i, a més, en estar aglutinada 
la pintura del damunt frugalment, no podia salvar-se sinó renunciant a fer visible la 
pintura del suport. Per tot plegat, Benet considerà que havia de posar la major cura en 
la salvació de la pintura de la superfície, perquè aquesta tenia el doble interès de ser 
única en el conjunt de La Passió —talment que es pot considerar pel seu sentit del clar 
i obscur fora de sèrie— i de ser una obra d'art d'una importància parella o tal vegada 
major que la dels mateixos frescos. A més a més, no es podia saber, sense destruir 
gran part de les figures de La Passió, l'estat en el qual es trobaria la part baixa d'El 

Davallament. Podien, doncs, exposar-se a destruir el tremp sense poder recuperar el 
fresc de sota en la seva integritat. 


Per tot plegat, s'optà per salvar el tremp. L'operació —explica Benet— es dugué 
a terme, no sense sobresalts i grans esforços, que feren la labor de consolidació i 
restauració de La Pietat més llarga i, sobretot, més perillosa que les de totes les altres 
juntes. La salvació assolida, a més, assegurà també la pervivència de la pintura al fresc 
que li feia de suport, malgrat restar invisible. 


Segons Benet és molt probable que el pintor que dirigí aquests murals no 
inventés gaire, ni els tipus ni les composicions. Tingué per models tapissos flamencs. 
És de notar alguns tipus orientals en figures i armes. En el tipus de Judes perduren 
les característiques de la iconografia medieval, fins i tot en el color roig dels cabells 
i barba, pervivència de la coloració tan fixa en les perruques dels Misteris del Teatre 
litúrgic, Misteris que el Concili de Trento (1545-1563) havia prohibit radicalment feia 
pocs anys quan aquestes pintures foren realitzades. Malgrat tot, el poble no sentí les 
sequedats del Protestantisme, ni l'intel:lectualisme o la por dels reformadors catòlics. 
Si els Misteris no es podien representar en l'interior dels temples es continuarien 
representant en l'exterior i es continuarien pintant per les esglésies, cases comunals 
i particulars. La sèrie de la Passió de la Casa de la Vall es realitzà encara sota la 
influència dels Misteris Sacres. Els personatges són actors que efectuen calendats, 
cada any, els Misteris. 


La importància històrica d'aquests murals, en opinió de Rafael Benet, va 
acompanyada de l'artística, perquè, tot i considerar que els seus realitzadors no foren 
inventors, saberen sortir-se de la comanda graciosament. Són exemplars únics pel 
seu estil, ja que no es coneix res de semblant ni a Espanya ni a França. Només unes 
pintures anàlogues d'estil, però en grisalla, es descobriren posteriorment als incendis 
del 1936 en la sagristia de l'església de Sant Domènec de la Seu d'Urgell, malgrat que 
l'episodi pintat allí era el de Judit i Olofernes, de l'Antic Testament. 


Benet també assenyala unes consonàncies estilístiques i fins i tot tipològiques 
entre aquests frescos i les escenes de la Passió de les predel:les del Mestre de Canillo 
en els retaules de Sant Joan de Caselles i de Sant Miquel de Prats. Especialment 
remarcables entre El Prendiment d'Andorra la Vella i el mateix tema iconogràfic del 
bancal originari de Prats (llavors a la col:lecció March i avui a la del Crèdit Andorrà), 
i en els cavalls del Calvari a les pintures de Sant Joan de Caselles, Sant Miquel de 
Prats i a Casa de la Vall. També la figura del Crucificat del Calvari en aquest mural i el 
del Calvari de la predel:la de la col:lecció March són tipològicament molt semblants, 
especialment, per la posició que hom diria gairebé igual. Malgrat tot, Benet es 
pregunta si aquestes consonàncies són el producte de ressonàncies vingudes de les 
mateixes fonts arquetípiques universals o són el producte del que cresqué, regat per 
l'aigua vinguda de les mateixes fonts, en un centre local d'art com el de la Seu en els 

segles xv i XVI. L'art dels frescos de Casa de la Vall cau a vegades, per la col:laboració 
d'una mà menys apta que la del mestre de l'obrador, en l'art popular. En aquest sentit 
es podria dir que al costat d'una tradició sàvia perviuen unes direccions que Benet 
suposa originàries dels Gonsalbo, presents a Andorra amb els Mestres de Santa Maria 
d'Encamp i de Meritxell. 


Per a Benet "al restaurador molt sovint se n'hi va la mà a inventar, quan la seva 
feina és la de respectar l'autenticitat de l'original". Ells van tenir molt present aquesta 
norma imprescindible. Per això, en el trasllat i consolidació d'aquests murals no es 
pot parlar gaire de restauració, ja que els retocs van ser reduits a allò imprescindible: 
refer algunes línies esborrades, llevat del cas de L'Oració a l'Hort, en haver sofert 
uns retocs, possiblement, del segle xix, que havien desfet l'encant del grafisme i de la 
mateixa tipologia dels altres frescos. 


Pel que fa a la restauració de La Pietat, tot i ser molt laboriosa, atès el seu mal 
estat, es va limitar a conservar el caràcter de les figures i a tapar els escrostonats. Els 
Únics retocs foren fets en les figures de Sant Joan i de la Magdalena, ja que aquestes 
dues figures foren alterades per la inepta intervenció molt posterior d'una mà que 
va refer, amb pintura a l'oli, els caps desapareguts, més grans que les de les figures 
autèntiques de la composició. Sense alterar el seu caràcter, es considerà oportú reduir 
llur dimensió al cànon de les altres figures. Tampoc Benet i el seu equip no van voler 
dissimular ni els espais dels caps de biga que s'encastaven en els alts de certs frescos ni 
els buits de les parts desaparegudes, sigui per haver-se desprès o sigui per ser producte 
d'un armari de paret que mutilà el quadre d'El Prendiment. També van deixar visibles 
les esquerdes i altres injúries del temps. 


Quant al color, els frescos havien sofert una degradació important, sobre tot en 
els darrers vint-i-cinc o trenta anys, com podia constatar-se en comparar el seu estat 
amb les fotografies de Plandolit publicades a l'Àlbum Meravella del 1930. Afegeix 
Benet que, probablement, el color original no era llampant sinó entonat. Tot i que ell 
hagués pogut avivar fàcilment la coloració a base de procediments que s'empraven 
per a reviscolar certs frescos romànics deslluits pel temps o per l'emblanquinat, en 
aquest cas no ho va considerar oportú, perquè l'entonació gris resultant era per ella 
mateixa molt agradable i l'ús de vernissos especials per aconseguir l'enfortiment dels 
colors sempre resulta perillós. 


Pel que fa a la decoració i ennobliment de la Sala dels passos perduts, Benet 
indica que es van guiar pel criteri de posar en valor allò existent. Amb la instal-lació 
dels esmentats frescos i del tremp, de les noves làmpades de ferro forjat, les ventalles, 
la unificació de l'estil de les portes més modernes, tot seguint les més antigues, la 
restauració dels bancs i la instal-lació de la gran caixa andorrana, es va deslliurar 
aquesta sala de l'aire de caserna que abans tenia. El seu criteri es basà en no servir-se 
de nous elements decoratius que no responguessin al gust d'una tradició del país. 

Per això, les làmpades van estar projectades, no pas alarecerca d'una unitat d'estil, 
sinó de sentiment andorrà, tot donant a les formes del forjat la qualitat quatrecentista 
que pervivia en el país al segle xvi. No es partí, doncs, d'una factícia unitat estilística 
preestablerta que, quant als ferros, no existia a Andorra fins a èpoques molt avançades. 
En les làmpades es va jugar, a més dels quarters de la Mitra i de Foix-Bearn, amb 
quatre elements de la flora del país (la pinya d'avet, la grandalla, el roure i el tabac). 
Tant els elements heràldics com els al:legòrics formaren la decoració parasitària de 
les estructures forjades, tot traient pes a les mateixes. Aquests elements d'exornació 
van estar realitzats pels forjadors de Sant Julià de Lòria, Nicolau Bartomeu i el seu 
fill, en ferro vogit i sense repujar, tot calculant els efectes de l'espaiat en el conjunt. 


Quant a les ventalles, copiades de les preexistents en la Sala de la Biblioteca, 
i a la restauració de la biga de la llar, amb dibuixos tradicionals andorrans i amb 
la divisa andorrana extreta de l'heràldica dels Foix (Tocas-i se gausas), indica 
Benet que van ser dutes a terme per l'obrador d'ebenisteria de Francesc Viladomat. 


Per últim, Benet aconsella, per tal d'acabar de posar en valor aquesta sala, 
col:locar entre les dues finestres una talla, en interpretació reduida de mida i en 
grisalla, del Sant Ermengol obra del Mestre de la Seu d'Urgell i que es conserva 
al Museu de Catalunya, en ser aquest sant el patró del Consell. També suggereix la 
construcció de dues vitrines per poder-hi col:locar els manuscrits i altres documents 
importants, que llavors es mantenien dipositats en l'arxiu de la casa. 


Tanmateix, aquestes intervencions de Benet i Humbert en la restauració i trasllat 
dels murals de la Casa de la Vall van ser questionades a primers dels anys seixanta, 
arran del seu nou trasllat encarregat pel Consell General a l'arquitecte Joaquim Ros de 
Ramis. Malgrat que Benet i Humbert s'havien mostrat contraris a tot nou trasllat que 
no fos per emergència, aquest es dugué a terme tot perjudicant lamentablement l'estat 
d'aquests murals. "Nosaltres —informà llavors Rafael Benet— en la nostra col:locació 
havíem disposat una cambra d'aire, entre els murals extrets i el gruix del mur i que 
aquesta cambra s'havia de conservar en la nova col:locació, sense la qual era molt 
difícil que les pintures resistissin com han resistit fins ara (...J si se'ns hagués cridat 
en el moment de col:locar novament les pintures, hauríem evitat l'aspecte deplorable 


que ofereixen". 7 


1.3.8 Cases particulars notables 


Mereix l'atenció de Rafael Benet en aquest capítol l'antiga casa Mateu, situada 
al costat de l'Hotel Mirador, exemplar d'arquitectura popular-noble pirenaica de 


17 BERENGUER, Jacint, "Rafael Benet i Narcís Casal. Una amistat entranyable", Quaderns Rafael Benet, núm. 31, 
desembre de 2013, p. 20-23. 

primera qualitat, i la casa Rebés, àmplia construcció situada a la mateixa plaça. 

Però sobretot, menciona Benet, la casa Solana, no solament per la seva estructura 
arquitectònica, sinó per contenir una de les seves cambres (la cambra del Bisbe) restes 
fragmentàries d'una pintura mural curiosíssima. Executada amb una calligrafia 
d'amplis traços en negre damunt fons clar, amb un estil folilòric pel qual, tal vegada 
poden semblar més antigues del que són —Benet s'inclina per datar-les entre els segles 
XVI i XvI—, hi ha representats trossos d'un Calvari amb el sol i la lluna, un carro amb 
cavall alat, i un bisbe. Pintures ingènues i bàrbares que, al seu parer, posseeixen un 
valor emocional de primer ordre, com si una degeneració del savi romànic hagués 
perdurat al costat de les formes sàvies de temps molt avançats. Per això recomana, 
ja que s'estaven desplomant, ser arrencades i traslladades al futur Museu, malgrat 
tractar-se d'una operació dificil en ser pintades al tremp. 


1.3.9 L'església de Santa Coloma 


Benet qualifica aquesta construcció de complexa, en tenir estructures de diversos 
períodes. La més primitiva indica que és preromànica, la situa a les darreries del segle X i 
correspon exclusivament a la part del santuari. L'arc triomfal que el tanca és de ferradura. 
Aquesta part està incorporada a una nau romànica coberta en fusteria. El campanar, 
cilíndric, li recorda a Benet, en rural, el campanar de Sant' Apollinare Nuovo de Ravenna. 
Indica que aquesta torre és del segle xn, a l'igual que altres elements incorporats en 
alguns vestigis del segle xi. Il afegeix que conté, en la seva part alta, dues mostres 
incipients d'escultura arquitectònica. L'arc de la porta d'entrada a l'església, de mig punt, 
està decorada amb el motiu tan típic de les dents de serra, motiu incorporat a l'art popular 
andorrà de baixa època, en les talles de bigues i en les caixes de núvia i de guardar el grà. 


Tot seguit descriu els treballs de consolidació del campanar que va fer l'any 1934 
l'entitat Els "Amics de l'Art Vell" de Barcelona, amb l'ajut tècnic dels seus consocis, 
l'arquitecte andorrà Francesc Xavier Pla —que l'any 1933 comunicà a l'entitat la urgència 
de la intervenció—i de l'arquitecte-arqueòleg Cèsar Martinell. Benet no s'està de comentar 
que treballaren sempre per deixar les coses en el lloc per al qual foren executades, i que 
les despeses meritades van ser abonades pel Bisbat d'Urgell en la seva major part, davant 
la indiferència del Consell General d'aleshores, per la qual cosa el Bisbat es veié precisat 
a vendre's pintura mural romànica i, amb els diners recollits, evitar així la imminent ruina 
del campanar de Santa Coloma. 


Detalla Benet que, en fer-se l'esmentada consolidació i neteja de la nau, es 
descobriren, en treure l'altar barroc que tapava el santuari, els interessantíssims 
fragments de pintura romànica del segle xn representant l'Agnus Dei, damunt de l'arc 
triomfal, i algunes restes en els seus murs i en una petita fornícula adjunta. Quant a l'altar 
barroc, dedicat a la santa titular, fou traslladat a un altre indret de la mateixa església. 
Fa notar Benet que aquesta actitud comprensiva de l'art de períodes tan distints com el 
romànic i el barroc honora als qui portaren a terme la comesa. I afegeix: "El nostre temps 

exigeix una comprensió per les formes més diverses, de la qual no en podien ser capaços 
els homes de més gran cultura dels segles XVI, XVII i XVII, car només en cassos molt 
excepcionals s'enterniren —i encara fins a cert punt— amb obres que molt sovint judicaven 
com a bàrbares i indignes de servir al culte catòlic". 


Consigna Benet que per un document de l'arxiu parroquial d'Andorra la Vella, 
subministrat per Mn. Lluís Pujol, va poder saber la data exacta en què aquest retaule 
barroc va ser col:locat en el lloc on els "Amics de l'Art Vell" el tragueren. Fou el 15 
d'agost de 1741, data en què dedueix que les pintures romàniques van ser tapades. El 
document, transcrit per Benet, diu textualment que fou l'altar encomanat a l'escultor 
d'Adrall pel preu de 128 lliures barceloneses y en abril de 1741 se li entreguen 40 lliures, 
10 al Sr. Bisbe d'Urgell per los drets de Llicència per a fer obres a dita església i 16 sous 
a Miquel Pallerola d'Andorra per 4 pamps d'indianes per a guarnir lo sagrari de dita 
església". En una altra nota es diu: "Dia 15 d'agost de 1741 es beneí lo retaule i sagrari 
que de nou se féu en dita església de Santa Coloma". 


En treure l'any 1934 l'altar barroc, restà visible l'absis preromànic rectangular 
que en l'exterior era estrafet per construccions parasitàries posteriors. Foren destapades i 
tornades a la seva forma primitiva totes les antigues lluernes, i netejats d'emblanquinats 
els paraments de pedra. Del campanar es feren visibles els finestrals geminats i se 
substituiren algunes columnetes centrals a punt de caure. En l'atri es descobriren a 
l'entorn de l'arc de mig punt els elements decoratius de dents de serra, se substituiren 
algunes fustes podrides i es consolidà el cobert de l'església. Es col-locà al cim del nou 
altar major la talla romànica policromada de la Mare de Déu amb el Nen Jesús beneint 
amb la mà dreta, i es retornà també al seu lloc l'ara antiga. 


Fa menció Benet que els altres fragments que es trobaven dins el Santuari havien 
estat arrencats amb anterioritat i venuts amb permís superior, ja que en general —indica 
Benet— "el poble andorrà, el Consell General i el Quart mostraren la més greu indiferència 
sobre el problema apremiant de la consolidació de les esglésies. Sembla que els temps, 
sortosament, han canviat". 


Continua Benet afirmant que la major part dels murals extrets van ser finalment 
venuts al baró de Cassel (Cannes). Tot i desconèixer si a la seva mort les pintures 
que posseia es van dispersar, manifesta tenir vagues notícies que la col-lecció Cassel 
s'havia de subhastar. Nou anys després de realitzar l'Inventari que es comenta, Benet 
es va interessar per a la recuperació per a Andorra d'aquestes pintures que havien 
format part de la col-lecció Cassel, mitjançant gestions amb el Consolat alemany a 
Barcelona i, en particular, amb el Dr. Guillem Tiemann, segons carta que va adreçar al 
llavors Conseller Delegat del Departament de Qiestions Socials, Narcís Casal i Vall. $ 


18 BERENGUER, Jacint: "Rafael Benet i Narcís Casal. Una amistat entranyable", p. 10-13. 

Benet indica que Josep Pijoan situa aquestes pintures de Santa Coloma dintre el 
grup que ell anomena d'Andorra, conjuntament amb les de Sant Miquel d'Engolasters, 
de Sant Romà de les Bons i Anyós, emparentades amb l'Escola de Taúll, tot i ser menys 
vigoroses. L'autor de les pintures del grup d'esglésies andorranes és un mateix equip 
que treballà al país en el segle Xn, del qual no en forma part precisament el pintor dels 
murals d'Andorra la Vella, la cronologia del qual és posterior, del segle xm. Segueix 
indicant Benet que algun tractadista ha donat al Mestre de Santa Coloma el nom de 
Mestre d'Andorra, cosa que es presta a equívocs, per la qual cosa ell proposa que sigui 
conegut amb el primer pseudònim, o bé amb el de Mestre de Sant Miquel d'Engolasters. 
Malgrat tot, Benet no juraria com Pijoan que el pintor de Santa Coloma i el d'Engolasters 
fossin ben bé el mateix. 


Després de descriure la iconografia d'aquestes pintures que llavors no es trobaven 
a Andorra, destaca la interessantíssima talla romànica policromada de la Mare de Déu 
amb el Nen Jesús beneint amb la mà dreta (coneguda actualment com la Verge dels 
Remeis), i fa menció també de la imatge d'una santa —potser Santa Coloma, suggereix— 
de tipus gòtic i d'una gran esveltesa, del sagrari de fusta amb pintures goticitzants de 
baixa època, molt bàrbares però amb suficient interès per a que siguin vetllades, i la pica 
d'aigua beneida, sostinguda per un pilar romànic amb volutes, semblants a les que molt 
més deteriorades decoren les columnes dels arcs geminats del campanar de Sant Miquel 
d'Engolasters. 


Per últim fa notar que guies modernes donen com a existent en aquesta església 
un retaule del segle xm procedent de la capella del castell de Sant Vicenç, però que va 
desaparèixer de l'església de Santa Coloma el mateix any en què s'evadiren les seves 
pintures murals. 


1.3.10 Altres béns artístics de la parròquia d'Andorra la Vella 


L'església de Sant Andreu, construcció romànica d'absis semicircular, que Benet 
considera possiblement del segle xu, la qualifica com un exemplar de romànic pobre, 
però molt interessant, que precisa d'una restauració adequada i no massa costosa, atès 
que tots els murs de la fàbrica resten ferms. Per una nota posterior del 1957, Benet 
afegeix a l'Inventari: "Una restauració sense amor a l'antiguitat d'aquesta construcció 
està projectada (1956-57)... Si per un cantó inventariem i per l'altra reformem, farem 
feina negativa". 


També cita la capella de Sant Pere, construcció senzilla de planta rectangular de 
tipus romànic amb algunes restes de pintura mural en l'absis. 


De manera premonitòria, en parlar de la Creu gòtica de forma trebolada situada 
al camí Vell que mena vers Escaldes, damunt de la carretera general, ens diu que 
faviat serà ofegada per les construccions que allà s'alcen". 

Menciona, per últim, el pont de la Margineda i la llegendària construcció del 
castell de Sant Vicenç, del qual reconeix de lluny el fragment d'una torre cilíndrica, 
on hi ha unes finestres que semblen sageteres. Amb tot, indica Benet, que hi ha qui diu 
que aquestes restes pertanyien en realitat al campanar de la capella del castell. 


1.4 PARRÒQUIA DE SANT JULIÀ DE LÒRIA 
1.4.1 La capella de Sant Bertomeu 


Propietat de la família Molines-Jordana, va ser reformada uns vint-i-cinc 
anys abans que la veiés Rafael Benet el 1955. El campanar d'espadanya amb l'arc 
ultrapassat podria confirmar, al seu parer, l'antiguitat d'aquest petit oratori, si no fos 
que aquesta fórmula de mòdul visigòtic —matisa— podria tractar-se d'una pervivència 
que s'arrastrés ben entrats els temps romànics. 


L'altar dedicat al sant titular de la capella, ens diu Benet, és pintat en les seves 
narracions hagiogràfiques. En la casella central, el Sant Bertomeu és de talla, així 
com la Pietat col:locada en la casella del damunt. Totes aquestes figuracions en 
compartiments que encara descobreixen el que en podríem dir disposició gòtica, estan 
emmarcats amb una estructura i talla del més estil plateresc-renaixement. 


En canvi, segons Benet, l'estil de les pintures és bàrbar, tot i els seus coneixements 
del cos humà i del clar obscur. Quant a l'expressió, i pel que fa als recursos, l'estil 
és rústec però molt més savi que l'estil dels mestres de Meritxell i de Santa Maria 
d'Encamp. Aquest pintor del retaule de Sant Bertomeu, que Benet situa al segle XVI, 
té una tonalitat oliosa i profunda. Confessa no conèixer res d'igual i no s'està de 
considerar-lo "un dels nostres descobriments a Andorra". 


Una altra de les particularitats d'aquest oratori és l'existència d'un baldaquí, o 
més aviat cimbori sense columnes, que denota la pervivència d'un element litúrgic 
romànic, pintat, però, més o menys modernament, malgrat les seves aparences fins a 
cert punt arcaiques. El repintat en tot cas és tan global que fins i tot ha tapat la possible 
pintura més antiga del suport. En la part inferior de la taula d'aquest baldaquí hi 
ha representat en gamma clara a Jesús rodejat d'àngels músics. Malgrat que en una 
visita posterior a Benet li semblà descobrir una capa inferior de pintura mural, evita 
pronunciar-se sobre aquesta peça, sense estudiar-la més a fons. 


1.4.2 Altres béns artístics de la parròquia de Sant Julià de Lòria 


D'Aixovall en remarca el pont —que, com els de tipus romànic, està format per 
dos vessants, el vèrtex dels quals s'acusa en la part més alta—, i l'església de tipus 
romànic, malgrat que Benet fa constar que no la va poder visitar. 

Tampoc no va poder fer un reconeixement in situ del poble de Bixesarri ni 
del Santuari de Canòlic per no disposar de cavalleria que l'hi pugés. Tanmateix, 
considera que la sola imatge de la Mare de Déu de Canòlic, romànica del segle Xn, 
mereixeria una visita detinguda a aquell indret ja que, a més, un edifici com el de 
Canòlic d'aparença moderna i blanquejat —indica Benet— que no es pot assegurar 
sense un examen en profunditat que no contingui en la seva aparent estructura actual 
d'altres de més antigues. En tot cas, per referències orals que li van arribar, Benet en 
valora el porxo de la borda. 


Ala vila mateixa de Sant Julià remarca un rellotge de caixa d'estil Lluís XV —tot 
i que la seva talla té característiques d'haver estat obrada a Espanya—, conservat a la 
casa d'Àngel Balletbó (Bonet) i que, segons les informacions que la mateixa família 
li proporcionà, provenia del Palau del Bisbe de la Seu d'Urgell, llegat per un clergue 
a un avantpassat seu. 


1.4.3 Església parroquial de Sant Julià de Lòria 


De la seva fàbrica en destaca la torre campanar que considera romànica. No 
s'està de criticar la substitució vers el 1936 de l'antiga nau per una imitació de basílica 
en l'interior i una façana modernista de l'arquitecte de Perpinyà, Berthier. Considera 
que si per les necessitats de la vila de Sant Julià l'antiga església resultava massa 
reduida, l'ideal hauria estat construir-ne una altra de nova en un terreny distint de 
l'antiga. 


Del seu interior remarca una imatge romànica de la Verge, goticitzant del segle 
XII, de cànon allargat i de policromia alegre. També menciona, entre els Santerists 
guardats als altars, púlpit i sagristia, un de tipus espanyol, del segle XVI, encara que 
arcaitzant, que es mostra a la veneració dels fidels i que Benet estima com una de les 
peces remarcables que es conserven a Andorra. 


L'altar major dedicat al titular és barroc i d'un valor considerable. P No tant, 
al seu parer, com el situat a l'altar de la Puríssima, datable a la fi del XVII o principi 
del xVvIII, mentre —aclareix— els documents no demostrin el contrari. És d'una gran 
correcció, sense que aquesta atempti al valor intrínsec de la seva bellesa. Té en la 
predel:la uns relleus realment esplèndids, tanmateix d'una iconografia fins a cert punt 
arbitrària. Lamenta que la imatge de la Verge, segurament de final del xvii, d'una 
gran bellesa, quedi deslluida pel fons afegit modernament que destrueix la unitat 
qualitativa d'aquest retaule, que no s'està de qualificar com un dels millors del país, al 
costat del de Sant Joan Baptista d'Andorra la Vella i del de Santa Coloma. 


19 Sobre aquesta obra, vegeu la monografia de RIERA 1 SIMÓ, Joan: El Retaule de Sant Julià de Lòria. Notes entorn 
del barroc andorrà, Andorra, 1982, Editorial Andorra. 

Quant a les pintures, tot i manifestar que no ha tingut temps de classificar-les 
adequadament, no deixa d'opinar que les situades en els murs i altars del temple 
semblen obres de final del xvI i principi del xVni. 


En el dipòsit d'aquesta església inventaria uns fragments de predel:la del segle 
XVI, un Sant Eloi procedent del petit oratori de camí —del camí de la Seu d'Urgell—, un 
quadre del Crucificat de tipus espanyol, del segle xvi, un altre quadre del segle XVI, 
representant a Crist amb el seu donant, un clergue francès, una sèrie de talles d'altars 
i una arca barroca. 


Per últim, a la Sagristia destaca un Sant Crist goticitzant, talla policromada que 
estima molt interessant, particularment la testa i que, malgrat les aparences, considera 
realitzat al segle xVI. També menciona una Creu processional goticitzant i una altra 
de gòtica del segle xvi, de plata laminada. 


1.4.4 Església d'Aixirivall 


Aquest oratori, d'una sola nau de tipus romànic, pensa que pot tenir una certa 
antiguitat, si es té en compte que el campanar d'espadanya té l'arc ultrapassat. 
Tanmateix, es fa dificil fer un estudi d'aquesta construcció sense un reconeixement a 
fons de la capçalera, que el retaule de Sant Pere impedeix fer-lo. Aquest retaule que 
Benet considera que és del segle xvi, creu que podria procedir d'una altra església. 
En la seva part central cimera hi ha una representació del Calvari i a cada banda part 
de l'escena de l'Anunciació (Maria al cantó de l'Evangeli i Gabriel al de l'Epístola). 
En la peça del centre la imatge de Sant Pere, situat dintre una fornícula amb la conca 
imitant l'estriat d'una petxina. 


Subratlla, també, una talla representant Sant Pere abillat de Papa, la llinda de 
fusta i els muntants de la porta i les finestres amb motllures, i el típic gravat de dents 
de serp en el fris, així com la gravació, en la biga més sortida, del nom de Sant Pere, 
obra d'art popular que estima de la mateixa època que el retaule. 


1.4.5 Església romànica de Nagol 


Bella església de petites dimensions i de gràcia exquisida, dedicada a Sant Serni. 
Afegeix Benet que la mateixa situació de l'edifici al cim de l'engorjat de Sant Julià 
de Lòria es converteix tot d'una en suau pujol entapissat per l'herba del prat, situació 
aquesta que dóna a la seva robusta i gràcil silueta un valor plàstic de primer ordre. 


A l'interior de la nau, de bella proporció, Benet es lamenta de no poder veure 
l'absis semicilíndric, tot i que, en la seva llisor —vomenta— es fa preuar a l'exterior 
per la seva ben calculada mesura en relació als murs més alts i més amples de la 

nau, alçada i amplada molt ben establertes. L'església de Sant Serni de Nagol, un xic 
allunyada del llogaret, en la seva mateixa solitud, lliure de tota construcció, manifesta 
els seus volums i línies, que si tenen alguna cosa d'eremític —ens diu— tenen també 
quelcom de femení. 


Tot seguit, Benet descriu la planta d'aquesta església, amb dos cossos: el de la 
nau i l'absis que és el cos més antic (segle xi-xI), i el de l'atri afegit posteriorment. 
L'arc de l'absis és peraltat. Els sostres són de fusta —senzilles encavallades en la nau— i 
bigues en l'absis, aquestes sostingudes per un llindar de fusta amb un pilar de pedra i 
tres pilars de fusta. L'atri —assenyala Benet— feia poc que havia estat convenientment 
consolidat pel veinat, sense atemptar al seu caràcter. L'alçada de l'atri és més baixa que 
la de la nau i, per tant, la seva coberta d'un sol pendent es manifesta del tot deslligada 
de la teulada de la nau que té doble inclinació, tot i no ser massa pronunciada. L'absis, 
amb una sola finestra de mig punt al centre, té volta de mitja cúpula convenientment 
adaptada a l'arc i a la part allargada. 


L'església té l'entrada lateral pel cantó de migdia. En el mur enfrontat amb 
el capçal hi ha una espadanya de dues arcades simples. Aquest frontis sense porta 
s'alça amb el seu gruix uns quants pams per damunt de l'enllosat. Per a Benet, aquest 
sobre aixecament és característic d'algunes esglésies preromàniques encara que es 
manifesta a l'exterior damunt l'arc triomfal, resolent-se a voltes en una espadanya. 


A l'església de Nagol aquesta estructura la trobem en el lloc invertit. Aquest 
frontis, donat el sobre aixecament té una real esveltesa en la seva mateixa sobrietat. 
Té dos buits: una finestra cruciforme i una altra al davall, d'arc de mig punt. La forma 
de creu en les espitlleres, segons Benet, és una altra característica preromànica. Ho és 
també l'absis ultra semicircular, fet que, al seu parer, priva de suposar que aquest mur 
d'enfront del presbiteri fos aprofitat d'una església anterior, malgrat que la finestra 
de mig punt tingui esbiaixat cap endins el gruix del mur, essent més petit el buit de 
dins que l'arc i els muntants de fora, a l'inrevés del que acostuma a succeir. Benet 
suposa que els constructors de Sant Serni de Nagol aprofitaren fórmules més antigues, 
les quals pervivien en esglésies preromàniques aleshores existents en molts indrets. 
Malgrat tot, el mateix ús d'aquestes fórmules constructives li fa suposar una major 
antiguitat d'aquesta gràcil església. 


Benet menciona que, segons que li indicà un veí del llogaret, de l'interior 
d'aquest temple desaparegué fa alguns anys un frontal. L'altar major és de l'època del 
Renaixement. Hi manca la taula cimera. Considera preciosa la predel:la pintada, de 


20 En el decurs de la posterior restauració d'aquesta capella duta a terme el 1979, es tapà la finestra rectangular amb 
biaixos cap a l'interior que hi havia a la façana de migdia, vora l'absis, i se n'obrí una d'orientada a ponent, que a l'època 
en què Benet va fer el seu inventari estava tapada (CANTURRI, Pere: "L'església de Sant Cerni de Nagol i les seves pintures 
pre-romàniques", a Quaderns d'Estudis Andorrans, núm. 4, 1979, p. 6). 

tipus goticitzant encara que tal vegada ja de principis del XVI o potser aprofitada d'un 
altar una mica més antic que l'actual. Les aureoles dels sants són daurades. Hi ha tres 
caselles, de dibuix finíssim i agut: la del mig amb el típic Christus Patiens, a un costat 
Sant Andreu i a l'altre Sant Miquel i un dominic. 


Hi ha altres retaules amb l'estructura d'emmarcament de mig punt —mig punt o 
quart de circumferència— que Benet va trobar mantes vegades pel país. Estan col:locats 
en els murs de la nau. El de Sant Serni té emmarcament gòtic. El dedicat al sant 
Bisbe —que, al seu parer, podria representar Sant Martí, Sant Lluís de Tolosa o Sant 
Ermengol—, té emmarcament del xvi. Diuen que alguns d'aquests retaules provenen 
de l'església enrunada de Sant Martí de Nagol. 


Remarcables per a Benet són el petit Crucifix policrom, la talla que possiblement 
representa una Verge, també policromada, i un Sant Dominic semblant a la santa 
femenina, per l'estil de la talla, que va ser bàrbarament policromat en blanc i negre. 


Menciona també una arca o caixa d'estil andorrà i una llàntia de llautó, bona com 
moltes altres que es troben encara per les esglésies del país. Per últim, fa referència a 
la Creu espinosa o arbòria que es guarda a Sant Serni, similar a la d'altres esglésies 
andorranes. 


1.4.6 Ruines de Sant Martí de Nagol 


Ens diu Benet que són les restes d'una gran construcció, situada d'alt d'un 
espadat, i que, des de Sant Julià de Lòria i encontorns, es divisen aquests murs com un 
niu d'àguiles, dalt del tallat de la gorja. Es confonen aquelles pedres de la construcció 
gairebé amb el color de les roques que les aguanten. Des de prop, afegeix, sembla com 
si aquests murs s'haguessin de desplomar a l'instant. 


Confessa Benet que solament va arribar fins a pocs metres d'aquestes restes 
d'un gran edifici, que té més de castell que d'església, ja que el darrer tram del corriol 
era inexistent i, a més a més, perillosíssim, per haver de trepar damunt d'un espadat 
tallat gairebé a plom. 


L'anada a Sant Martí de Nagol la féu Benet amb Esteve Albert, interessat 
en realitzar investigacions de la seva especialitat, al qual li havien assenyalat la 
conveniència de poder determinar el lloc d'una necròpolis que anys enrere sembla 
que va descobrir un professor alemany, ja difunt, el qual abans de la seva partença 
d'Andorra havia mig indicat l'indret a Valentí Claverol. Llavors Albert no trobà res que 
demostrés gaire antiguitat. Sembla, segons que s'assabentà posteriorment Benet, que 
el lloc on van excavar no era l'indicat, ni a prop de l'església de Sant Martí de Nagol, 
on van trobar restes del cementiri que fins feia poc va existir vora d'aquella església, 
malgrat que moltes de les deixalles humanes que hi havia varen ser traslladades al 

cementiri nou. Pel que sembla —continua indicant Benet— les restes d'enterraments, 
"se'ns ha parlat de tombes de pedra", estan situades a les feixes vora Sant Martí. 


Segueix comentant Rafael Benet que Albert, acompanyat de Valentí Claverol 
i Pere Canturri, van fer les investigacions que ell els hi recomanà, de les quals es 
desprèn que aquells grans murs arruinats pertanyien a una església romànica i que, 
dintre d'algunes arcades, es conserven restes de pintura molt insignificants, de 
color ocre, però que per la seva escassa superfície es fa difícil reconèixer cap forma 
determinada."' 


Des del mateix peu d'aquesta església, Benet pogué determinar que les grans 
pedres amb què foren construits els murs tenien una certa regularitat, i de les fotografies 
que va fer Valentí Claverol, pogué concloure que l'arc sencer d'un dels altars estava 
ben construit amb dovelles, i que el parament dels murs no estava emmarcat en els 
angles amb pedres escairades, malgrat que el vèrtex fos ben determinat amb un inici 
de camacurta camallarga de blocs més o menys amartellats. 


Ala vista de tot plegat, Benet considera prematur classificar aquesta construcció 
i datar-la d'una manera concreta, ja que per la seva singularitat mereix un estudi més 
aprofundit. 


Benet afegeix en el seu Inventari que ja anys abans va intentar pujar amb Mn. 
Junyent a Sant Romà d'Aubinyà, però no els va ser possible arribar a Sant Martí 
de Nagol. Malgrat tot, amb prismàtics, Mn. Junyent va analitzar aquesta construcció 
des de diversos indrets, però no es va atrevir a emetre un judici definitiu. Tanmateix, 
tant pel titular, Sant Martí, com pel lloc estratègic on està situada aquesta església — 
dominant completament la gorja— li semblà que podria ser l'església d'un castell, del 
qual no se'n tenia cap notícia històrica de la seva existència. Els veins de Nagol van 
manifestar a Benet que, en realitat, Sant Martí havia estat la veritable església del lloc, 
fet que podria inclinar-lo a acceptar que els habitants de la contrada s'havien habituat 
per tradició a la dependència del castell. 


1.4.7 Sant Romà d'Aubinyà 


La planta d'aquesta església en ruines —estima Benet— denota la seva gran 
importància arqueològica. Esmenta que pocs dies abans de pujar a Aubinyà va tenir 
ocasió de conèixer 1 estudiar les restes de la també importantíssima església de Sant 
Romà dels Vilars d'Engordany i allí es va adonar que la part de la nau i de l'absis 
tenien un indubtable caràcter preromànic. A Sant Romà d'Aubinyà, Benet es va trobar 


21 Sobre les posteriors recerques a l'entorn d'aquesta esglesiola, vegeu CANTURRI, Pere: "Sant Martí de Nagol. El 
monument i la seva restauració", a Quaderns d'Estudis Andorrans, núm. S, 1990, p. 5-20. 

amb unes fórmules constructives gairebé iguals i amb la particularitat de que tot era 
preromànic, llevat d'allò que creia que eren els contraforts, sense que hi hagi cap 
afegit d'atri ni d'habitació superior, com es troba a Sant Romà dels Vilars en la part 
contrària a l'absis. 


Descriu aquest absis, com el dels Vilars d'Engordany, de planta quadrangular 
a l'exterior i, en el cas del d'Aubinyà, clarament tendint a la forma trapezoidal a 
l'interior. L'església, com totes les antigues d'Andorra, té una sola nau, a la qual 
s'hi accedeix per una porta lateral que dóna a la banda meridional. L'arc triomfal és 
ultrapassat i també ho sembla l'arc de l'espadanya. Possiblement —insinua Benet—, 
que també ho fou l'arc que existí en la porta d'entrada, convertit més tard en portal 
quadrat amb llinda de fusta, damunt la qual s'endevina que en el seu moment hi degué 
haver un arc, sense poder precisar la seva forma. 


En un segon viatge a aquest indret, acompanyat de Mn. Junyent, va fer una 
investigació a fons de les restes d'aquest monument. Fins i tot, indica Benet, que 
s'atreviren a fer desaparèixer aquelles parts del revestiment barroc que desfiguraven 
l'arc triomfal, apareixent aquest amb la característica preromànica de l'ultrapassat. 
Mn. Junyent no solament confirmà la classificació provisional de preromànic que havia 
fet Benet, sinó que la considerà definitivament preromànica, tal com ho feu constar a 
la pàg. 114 de la seva obra L'Art català, juntament amb l'església de Sant Romà dels 
Vilars d'Engordany, descoberta per Benet. Probablement, ambdues construccions es 
poden datar vers la meitat del segle x. 


Benet pensa que els suposats contraforts que hi ha a banda i banda de 
l'encapçalament de la nau, coincidint més o menys amb el parament antiabsidial 
de l'art, podrien correspondre amb el característic mur que a voltes es sobre aixeca 
en aquest indret, que aquí hauria sobreeixit per cada banda, però ni l'alçaria actual 
d'aquests murs, ni, sobretot, la forma amb la qual estan mal ajuntats en el parament 
exterior fan possible, al seu parer, aquesta hipòtesi. Hi afegeix que no és estrany, 
malgrat tot, que els contraforts se situessin on són, com additament posterior a la 
construcció, ja que l'empenta de l'arc antiabsidial degué manifestar-se fora d'eix, 
per ser l'argamassa que lliga les pedres de sorra i fang. Tanmateix, és l'únic lloc que 
encara resta cobert, del conjunt del qual han desaparegut les encavallades, el sostre i 
V'enllosat. 


Pel que fa al seu interior, Benet indica que a l'absis no hi ha cap senyal de pintura 
sota la capa de calç barroca. I afegeix que del retaule se'n conserven únicament unes 
poques taques de pintura que deixen endevinar en un o dos indrets les exornacions en 
forma de balustre. Res més pot afegir sobre aquest retaule que, malauradament, s'ha 
deixat podrir amb els anys que ha estat a sol i serena. 

1.4.8 Juberri 


Dins la capella romànica amb absis d'uniconca i porta d'entrada amb arc de mig 
punt enquadrat amb pedra tosca, Benet remarca una talla barroca de Sant Esteve i un 
Porta Pau gòtic amb restes de pintura il-legibles. 


A la vora d'aquesta capella, Benet trobà un esplèndid exemplar de construcció 
rural d'una gran noblesa, Cal Guitard, d'ampla i generosa barbacana, xemeneia de 
forma ben trobada, més llarga que ample, i amb un dentelat dibuixat pels forats per 
deixar sortir el fum. Indica que els espais de porta i finestres són excel:lentment ben 
disposats entre els plens dels murs. La porta és de mig punt emmarcada per pedra tosca. 
Aquesta visió per la banda de migdia es completa per la solució admirable del cos 
sortint de la solana. 


Prop de la gran masia de Puydolivesa, es troba l'oratori particular de la Bastida 
de Pons, que presenta caràcters distints dels que tingué primitivament, ja que per la 
diferència de materials dels murs de la nau, s'endevina que va ser sobre aixecada uns 
vuitanta centímetres. Si idealment es pogués tornar la coberta al seu antic nivell, insinua 
Benet, quedaria molt més explícita la característica preromànica del sobre aixecament 
del mur que correspon a l'exterior amb l'arc triomfal del santuari. A més, és ben visible 
en aquesta capella el sobreeixit del mur antiabsidial que forma també contrafort, bo 
i configurant un pla inclinat en el gruix, des d'abans d'arribar a l'antiga altura de la 
coberta fins a tocar a terra, on té la base més robusta. L'absis és semicilíndric i té 
sageteres laterals. 


Al seu interior, Benet no va trobar sota l'arrebossat de calç cap indici de res 
figuratiu. Malgrat tot, considera que caldria fer unes cates per saber amb certesa Si 
existeix o no alguna pintura en els murs. 


Aconsella fer un estudi més detingut d'aquesta esglesiola per poder-la classificar 
de preromànica, tot i que, al seu parer, els seus constructors van utilitzar fórmules 
preromàniques. 


La masia adjunta, a més de la seva complexitat de planta, amb parts més 
modernes imbricades en l'ampli conjunt compta a favor seu amb les llegendes, que fou 
Ceca dels moros, posteriorment castell de Carlemany i, més tard, del comte de Foix, 
Bearn IH, etc. Damunt de l'emplaçament de tanta glòria —que Benet estima de dificil 
comprovació—, s'ha anat construint aquesta masia, amb àmplies i vetustes sales com la 
cuina i llar, on es troben guardats pergamins, balancetes per a pesar l'or i altres joies. 

1.4.9 Fontaneda 


Remarca Benet l'existència de magnífics exemplars d'arquitectura rural en 
aquesta vila, com la casa Mitjavila, amb llindes i muntants de fusta en la porta, amb 
inscripcions i exornacions de tipus popular andorrà, i finestres típiques del segle 
xvI, malgrat la casa porti la data de 1631, la qual cosa vol dir que aquestes formes 
de muntants amb dos ulls rectangulars per a vidres i les ventalles en quatre portes, 
aplafonades per la banda de fora, es perpetua en el segle xvi. A més de la típica fusteria 
de la finestra, de sòbria noblesa, es conserva en el seu interior una taula andorrana de 
llargada considerable, amb les seves motllures tallades a mà. Aquesta llargada responia 
a la funció de reunir en el mateix àpat, amos i mossos, costum que, en opinió de Benet, 
és expressió d'una secular democràcia cristiana. De la mateixa casa en remarca un 
morter amb relleus i un rellotge de caixa, amb el marc de l'esfera de llautó, de tipus 
Imperi i amb maquinaria feta al país, com ho indica la marca Faugers. 


1.4.10 Església romànica de Sant Miquel 


Considera aquesta església, d'una sola nau i amb el seu mur de la banda nord 
enclavat en la penya, de tipus romànic molt senzill. En la seva opinió es fa dificil fer 
una datació concreta, atesa la seva rusticitat. Comprova que l'alçada de la nau fou 
aixecada posteriorment, sobretot en la pendent del cantó nord. L'església té el mur d'un 
atri desaparegut, el terreny del qual s'ha convertit en cementiri. L'esmentat mur, per la 
seva forma de ser ajuntat a la nau, indica que va ser construit posteriorment. 


En el seu interior hi ha restes de pintura mural a base de negres i roigs. El retaule, 
dedicat a Sant Miquel, és d'estil modern i, segons informacions del veins recollides per 
Benet, sembla que emmascara un retaule gòtic. Destaquen uns Sants Olis en planxa 
de metall repujada, amb el signe cruciforme en la tapadora i altres ornaments en la 
cassola. Al seu parer, sembla un exemplar molt antic, tot i que podria tractar-se de 
supervivències romàniques en l'artesania popular de baixa època. 


1.5 PARRÒQUIA DE LA MASSANA 


Després de mencionar el pont de Sant Antoni, de tipus romànic amb arc ovoidal 
i dovelles, Benet passa a estudiar l'ermitatge romànic de Sant Antoni, que diu que "ha 
restat desfet des de que fou construida la carretera". En destaca l'esvelta mesura del 
seu arc triomfal i un petit fragment de pintura en la part alta del cantó de l'Evangeli, 
amb un motiu d'espirals vegetals de policromia blava. Pel que pot besllumar, aquestes 
exornacions les considera de baixa època. Tanmateix, es lamenta del llastimós estat de 
ruina en què es trobava aquesta interessant construcció quan la va visitar. 

Veu un cert caràcter en el retaule modern que hi ha a la capella de l'Aldosa, 
dedicada a Sant Ermengol, i cita com a remarcables la casa Giral d'Escàs i la casa Rull 
de Sispony, digna aquesta —ens diu— de ser classificada com a monument arquitectònic. 
També la casa Teixidor, una gran construcció, que havia estat convent de monges, i que 
conté una capella amb pintures de poc interès. Per a Benet, l'important és la casa per 
ella mateixa, construcció de tipus rural de gran noblesa, amb alguns mobles de tipus 
muntanyenc i algunes talles. 


De l'església de Sispony, de tipus romànic senzill, remarca una reixa de ferro 
forjat. I a l'oratori particular del Puy, dedicat a la Mare de Déu, subratlla un retaule de 
certa consideració del segle XVIII-XIX. 


Benet considera que a la capella romànica d'Erts, molt modernitzada, dedicada 
a Sant Romà, es poden trobar vestigis arquitectònics antics emmascarats sota 
l'emblanquinat i amb les renovacions més a fons, realitzades posteriorment. El seu 
retaule major creu que és del tipus dels de la Massana i de Pal, més salomònic i, per 
tant, més barroc. Cita, també, la seva curiosa predel:la amb pintures d'estil popular. 


1.5.1 Església romànica d'Anyós 


De construcció senzilla fins a la pobresa —indica Benet—, se la volgué dissimular 
tot arrebossant els murs construits amb aparell irregular. Menciona que el campanar, 
d'un sol pis, no té cap mena d'ornamentació arquitectònica. Ni la coberta apiramidada a 
quatre vessants —ens diu— contribueix gaire a donar esveltesa a aquesta torre. L'entrada 
és lateral i, com de consuetud en esglésies primitives, pel cantó de migdia. Tanmateix, 
considera que aquesta església dóna l'emoció d'allò que és primitiu i bé mereix un 
estudi a fons. 


Assenyala que del seu interior foren arrencats uns fragments de pintura romànica, 
tres figures —la Verge Maria i dos apòstols—, pintades a base d'ocres, groc i roig, negre 
i verd, que decoraven el parament cilíndric de l'absis. Pel seu estil —indica Benet— són 
anàlogues a les de Santa Coloma, Sant Romà de les Bons i Sant Miquel d'Engolasters 
i, per tant, poden situar-se al segle Xn, cita per corroborar-ho la monografia de Josep 
Pijoan, Les pintures romàniques de Catalunya. Comenta Benet que aquestes pintures 
estigueren un temps en el mercat d'antiguitats i, per informació rebuda de Joan Ainaud, 
varen ser adquirides pels Museus Nacionals de França, possiblement, per ser plaçades 
en algun museu fora de París. 


Recomana investigar els murs d'aquesta església per veure si resten altres 
fragments murals romànics ja que, assegura, sota la capa de calç hi ha d'haver pintura. 
Fins i tot, arran d'una cata feta abans de la visita de Benet, se'n va fer visible un tros, 
respecte del qual no s'aventura a pronunciar-se si pot ser romànic o gòtic, tot i que els 
braços visibles són vigorosos i prou interessants. 

Un retaule goticitzant està col:locat gairebé en l'intradós de l'arc triomfal i deixa 
invisible la concavitat de l'absis. Dedicat a Sant Cristòfol, és del mateix autor anònim 
que el de les taules assemblades en l'altar de Santa Anna del Santuari de Meritxell, a 
qui Benet proposa batejar amb el nom de Mestre de Meritxell. 


1.5.2 Parroquial de la Massana 


Després de descriure aquesta església de tipus romànic, la nau de la qual va 
ser renovada el 1622, considera que no seria adient el projecte d'església nova que 
llavors s'estava exposant, si la seva realització dugués aparellada la destrucció de 
l'existent. Benet aconsella retornar a aquesta nau, llavors en estat rònec, la seva antiga 
noblesa sense perdre el seu caràcter vetust. Considera magnífics els seus altars barrocs 
del segle xVII que es troben situats en l'altar major i en els laterals col:locats en el 
parament a banda i banda del presbiteri, particularment, els dedicats a Sant Antoni 
de Pàdua i a la Verge Maria. Menciona, també, la reixa de ferro forjat de l'altar de la 
Verge dels Dolors. 


1.5.3 Església d'Arinsal 


Considera romànics la fàbrica i el campanar d'aquesta església. Menciona que la 
nau està en un estat d'abandó que mereixeria una urgent restauració i, del seu interior, 
remarca un altar dedicat a la Mare de Déu de les Neus, que té tres quadres pintats 
del segle xvn i que, especialment, el del centre, estima que és d'una saviesa i bellesa 
sorprenents. La Verge i l'Infant Jesús a la falda van vestits amb hàbits blancs d'una 
exquisida blancor que Benet gosa qualificar de zurbaranesc. Les mans d'aquestes 
dues figures són d'un concepte formal preciós, tanmateix poc en consonància amb el 
realisme del pintor de Fuente de Cantos. En les laterals hi ha representats Sant Tomàs 
i Sant Raimon de Penyafort, amb els seus atributs de la clau i el llibre de les Decretals, 
ambdós amb hàbits dominics. Pintures a l'oli, d'excel-lent factura, emmarcades amb 
gust renaixentista. 


En aquesta mateixa església, hi remarca una magnífica talla de Sant Andreu. 
En el seu barroquisme s'integra la bellesa renaixentista borgonyesa de les escultures 
primeres de Froment. Tot i que, al seu parer, es tracta d'un artista menys savi, no deixa 
de tenir una gran emoció plàstica. 


Benet recull la llegenda segons la qual hi havia hagut al prat del Campanar un 
monestir de benedictins enllaçat amb el centre monàstic d'Anserall i que una allau 
sepultà, llegenda que, tanmateix, es negada per diversos estudiosos. 


Com una pervivència d'un art popular dels pastors, Benet assenyala també allò 
que encara practicava el veí d'Arinsal, Martí, que tallava en fusta bastons i collars 

amb aquella fantasia que els homes de muntanya imprimien fins feia poc a les seves 
talles. Considera que aquest simpàtic vestigi de bon folllore bé mereixeria un lloc 
adequat en el futur museu. 


1.5.4 Església de Sant Climent de Pal 


De la mateixa manera que en el seu dia es van restaurar els campanars de Sant 
Joan de Caselles i de Santa Coloma, Benet recomana una restauració del campanar 
romànic d'aquesta església del segle xn, amb arcades geminades, alguna cara en 
el tres pisos i amb arcuacions llombardes. Com que la fàbrica d'aquesta església 
té alguns additaments posteriors, creu que caldria un estudi a fons de tots els seus 
cossos, perquè es podrien trobar incorporats vestigis anteriors. Assegura que el porxo 
lateral —avui caiguda la seva volta— és romànic. Com romànica és, si més no, gran 
part de la nau. L'absis de planta rectangular o cos que encapçala el temple, malgrat 
la irregularitat dels dos vessants del cobert, pel seu aspecte, si més no, té integrats 
paraments romànics. 


Afegeix Benet que la nau conserva murals, sota l'emblanquinat, que pel que 
es pot entreveure semblen gòtics, i força interessants. També semblen gòtiques les 
restes de pintura al fresc que encara s'aguanten per miracle en els murs del que fou 
absis. Frescos que deu fer anys que, al seu parer, resisteixen les pluges, les neus, les 
serenes glaçades de les nits d'hivern i les solellades dels dies d'estiu. Aquests restes 
són del segle xv i d'influència francesa. Són visibles, encara, una part d'un Crucifix 
i, més enllà, uns castells típicament nòrdics. Encara, Si es fes amb urgència, podrien 
arrencar-se aquests dos fragments que considera prou interessants per a la història de 
l'art a Andorra. En altres indrets del que fou porxo hi ha motius ornamentals a gran 
color, d'un estil distint i que semblen més antics. 


Comenta que s'entra a la nau per una porta lateral pel cantó de migdia, 
característica preromànica o del romànic antic, i que ha estat posada al culte l'antiga 
Mare de Déu del Remei, que anys enrere va descobrir Valentí Claverol a les golfes. 


Afegeix que existeixen també dues Creus romàniques de fusta, pintades, i estima 
que l'altar dedicat a Sant Climent és del mateix tipus dels tres que ocupen la testera de 
la nau a la Massana (Renaixement-barroc del segle XVII). 

Per últim, remarca una reixa de ferro forjat amb característiques finament 
quatrecentistes, amb estilitzacions de lliris que qualifica de filigranes, mostra de la 
perfecció que havien assolit les forges andorranes. Llàstima —s'exclama— que aquests 
ferros siguin pintats de blanc. 

1.6 PARRÒQUIA D'ORDINO 


Situada damunt un puig de la vila d'Ordino —assenyala Benet— es troben les 
ruines de la Meca, que completen la llegenda de la Ceca de Puiydolivesa, construcció 
de la qual no en resta gairebé res. 


A Ordino, en canvi, indica que es conserven les restes de les fargues de can 
Rossell (aquesta situada, en realitat, a la parròquia de la Massana) i de l'Areny, que 
ens parlen de la història de la forja andorrana i que caldria reconstruir. Sembla —ens 
diu— que aquestes forges van funcionar fins ben entrat el segle xix, com ho prova el 
gran balcó de la casa pairal dels Areny a Ordino, de 18 metres de llarg, dintre l'estil 
de l'època en la qual va ser obrat (1840) i que conté l'escut heràldic dels barons de 
Senaller. 


D'altra banda, menciona que, tot i el seu gran interès, no li fou possible visitar 
el casal-mansió dels Rossell. 


Quant a l'església parroquial d'Ordino en destaca el seu campanar —molt agut 
en la coberta a quatre vents—, que el considera de tipus romànic. Amb forma de torre 
de planta quadrada, amb dos pisos, estima el seus volums nobles i ben proporcionats. 


L'interior és ric en reixes de ferro forjat i en retaules barrocs del xvi. Remarcable, 
a més del major, els laterals del Roser i el segon del cantó de l'Epístola, amb el piadós 
Crist d'estil espanyol, i el segon del cantó de l'Evangeli, amb Sant Pau. 


L'altar de l'esglesiola de Sornàs, amb Sant Roc, Sant Sebastià i Sant Cebrià, és 
de tipus popular, però —escriu— a la vegada savi. 


De l'església de Sant Miquel a Ansalonga, Benet en remarca el retaule que 
té encara l'emmarcament gòtic, tot i que les pintures són del segle xvi. En la peça 
central hi ha representat el titular, Sant Miquel, devoció antiquíssima, prova si més no 
que l'origen d'aquesta església també ho és. 


1.6.1 La mansió dels Areny-Plandolit 


Benet recorda que aquest casal havia arribat a posseir una biblioteca amb més 
de cinc mil volums —amb obres d'història, monàstiques i algun incunable-—, i un arxiu 
amb milers de pergamins curiosíssims i dades genealògiques de gairebé tota la noblesa 
catalana. Tanmateix, per circumstàncies de la vida, aquest tresor va patir una minva 
considerable. Amb tot, encara existeixen llibres a la biblioteca, però allò que era més 
interessant ja no hi és. 

Continua explicant Benet que els barons de Senaller eren legitimistes espanyols 
que tingueren una relació directa amb Don Carlos i la seva familia. Per això, en els 
murs d'aquest casal noble i bastíssim hi ha retrats fotogràfics del Pretendent i dels seus 
familiars. Hi ha també una galeria de retrats de la família del baró, pintats a l'oli, i alguns 
quadres antics, remarcables, especialment uns paisatges decoratius del segle XVII o XVIII. 
Inventaria també Benet una vaixella de porcellana. 


La casa té sales espaioses amb trespol i sostres lignars. Tal vegada, però, la meravella 
de la casa, assegura, és el seu jardí de boixos retallats centenaris i d'arbres altíssims. Aquest 
jardí, on hi han plaçats como estàtues abstractes els malls monumentals de la farga dels 
Areny, emmarca un dels més formosos paisatges —ric de bosc i cultiu— del país. 


També recorda que dintre del recinte hi ha un bastíssim edifici que va fer construir 
Xavier de Plandolit, metge i molt coneixedor d'Història Natural. Aquest gran edifici fins 
fa no gaires anys, fou Museu d'Història Natural, construit expressament amb aquesta 
finalitat. Resten encara en el seu interior alguns records d'aquesta instal-lació, però els 
exemplars d'animals van ser venuts al Museu d'Història Natural de Barcelona. 


Curiosament, Benet ja suggeria el 1955 que aquest edifici —seu actual de l'Auditori 
Nacional d'Andorra— podria esdevenir la seu dels Museus d'Andorra, l'històric, el 
folilòric i l'artístic, si més no, instal:lats provisionalment en aquest local de manera 
conjunta fins que fos possible pensar en una autonomia per a cada una d'aquestes 
especialitats. Considera que l'inconvenient de tractar-se d'un lloc no massa cèntric, 
podria salvar-se a base d'una bona publicitat. Amb tot, estima que l'emplaçament ideal 
del futur Museu hauria de ser a Andorra la Vella, en alguna vetusta i noble construcció, 
que caldria consolidar i restaurar, tal com va fer la Generalitat de Catalunya a Tossa de 
Mar, en fundar el Museu Melé, bo i consolidant el Palau del Batlle de Sac, del segle xvi, 
tasca en la qual Benet hi tingué un protagonisme principal. Avui —continua Benet— es diu 
pel món que el petit Museu de Tossa és un model en el seu gènere. 


1.6.2 La Cortinada 


A la Cortinada, Benet fa menció de les dues pedres altes, espècie de menhirs 
cristianitzats. L'un és un megàlit que té totes les característiques d'un menhir del 
neolític, car és sense escairar. Tal vegada, apunta Benet, es tracta d'una "pedra del 
diable batejada", és a dir, cristianitzada. Suggereix que, aprofitant algun megàlit ja dret 
en algun camí, hi foren esculpides les actuals imatges en relleu, amb un estil que per ser 
rústic és de dificil datació, tot i que el seu arcaisme és més aparent que real. Art popular 
en el qual el relleu de Sant Cristòfol evidencia un desig de voler donar en el relleu 
l'escorç i, encara que tot té una aparença romànica, els símptomes latents d'un gust de 
renaixença, estima que no són pas massa ocults. 

L'altra pedra alta és ja escairada. Padró fi, rectangular, que acaba en una petita 
punxa, com si desitgés recordar l'obelisc. Hi ha el nom de Jesús, en un tipus de lletra 

que, tot i recordar els caràcters francs, hom diria que es tracta d'una inscripció molt 
més recent, car les xifres que a Benet li sembla haver besllumat no són en romà, sinó en 
aràbic. 


També menciona la casa Pal, mostra de construcció civil que amb el seu cos sortit 
rememora algunes de les construccions que es troben a Foix (particularment, a la plaça 
Mercadal, a la rue du Rival i a la rue de la Faurie), tipus de cases que es perpetuaren allí 
des del segle xiv fins al xvII. 


1.6.3 Església de Sant Martí de la Cortinada 


Benet qualifica aquesta església d'importantíssima. El seu campanar, amb 
reminiscències d'arcuacions llombardes que subratllen el parament dels arcs geminats, 
és una torre quadrada del tipus de la de Pal i de la de Sant Joan de Caselles (segle xi). 
Assenyala que quan ell la va visitar tenia en la part nord dos pisos amb finestres geminades. 
En la part sud, és geminada la finestra de sota i d'un sol arc la superior, en la qual hi ha 
instal:'lada una gran campana, però, pel que deixa besllumar la construcció, aquesta finestra 
també fou geminada com ho és la de la part de sol ixent, emmarcada en l'alt amb dues grans 
arcuacions. Benet indica que la punta de la junció dels dos arcs emmarcant, il'lògicament, 
l'únic arc de la finestra alta de la banda de migdia, explicaria l'existència en aquesta part 
d'una originària finestra geminada. 


S'adona que l'aparell d'aquest campanar és molt irregular: mentre en la part baixa 
és de reble petit amb domini de ciment i sense cantoneres, del mig en amunt té un opus 
quadratum barroer, en algun lloc amb grans cantoneres i en altres sense aquestes. Pel que 
es pot deduir de les diferències de material, hom diria que una petita part del mur de la 
nau de la part sud —l'adossada al campanar— és d'aparell romànic. Aquesta s'integrà a la 
construcció posterior, de 1630, segons la data que dóna la làpida de pedra sota el nom de 
Jesús, inscrita dintre d'un marc de mig punt i que forma part del mur de la banda de llevant 
de l'església. 

Per tot plegat, Benet indica que la reforma de l'antiga església romànica tingué 
lloc a principi del segon quart del segle xvi. L'església, doncs, es féu més ampla, 
manifestant aquesta estructura en el frontis de migdia, un frontis a doble pendent amb un 
ull de bou i un portal amb muntants de pedra picada, amb pedres escairades, i dovelles 
d'una regularitat que contrasta amb l'altre material barroer de l'edifici. 


Aquesta gran fàbrica —continua assenyalant— està en part rodejada pel cementiri, 
on damunt d'una gran peanya de pedra hi ha una preciosa Creu de ferro forjat del segle 
xvii. En la part nord de l'església hi ha un campanar d'espadanya, d'opus quadratum 
gran, molt regular en els muntants i amb dovelles força ben tallades en l'arc, el qual 
sembla que tendeix a l'arc de ferradura. Aconsella, per tant, estudiar amb més deteniment 
la part que degué ser centrada capçalera de la nau romànica, avui incorporats fragments 
dels seus murs en la fàbrica del segle XVII. 

L'interior d'aquesta església —ens diu Benet— "mostra avui encara la seva 
riquesa, encara que el rònec no deixa percebre-la a les persones poc sensibles". Al seu 
parer, l'art /ignar fou molt ben emprat en aquest sumptuós conjunt, en el sostre, en la 
barana del cor, en els mobles. Hi ha formosos bancs on l'estil del país adaptà fórmules 
renaixentistes sense ocultar la tradició viva de l'art popular de la fusteria i ebenisteria, 
de les arques de núvia i de les de guardar grà. Comenta que també la metal:listeria té 
aquí alguns exemplars remarcables de llànties i làmpades de llautó tornejat. 


Segueix indicant que la nau és quadrada —a ull sembla, però, dominar l'amplada 
damunt la llargada. Té el presbiteri aillat arquitectònicament per grans arcs, així com 
també capelles laterals. Els altars són tancats amb reixes de ferro forjat, algunes de 
qualitat remarcable. 


El retaule major, comenta, és obra del segle XVI, no solament bo pel gust 
arquitectònic de la seva estructura i per la talla, sinó per les pintures de la predel:la 
amb La Nativitat i L'Epifania, d'una noble correcció. En les portes hi ha pintades les 
figures de Sant Pere i Sant Pau. 


Qualifica de magnífic el retaule de la Mare de Déu del Remei, que creu que pot 
ser del segle xvi. Considera també de bona qualitat el de la Mare de Déu del Roser i 
Sant Sebastià, realitzat posteriorment, així com el dedicat a Sant Antoni, aquest més 
posterior encara, d'estil barroc pur. 


1.6.4 L'església de Sant Serni de Llorts 


Tot i la data inscrita a la porta, 1614 —que correspon a una restauració—, estima 
romànica la fàbrica d'aquesta església. L'altar major és barroc (1690-1700) i, a més 
del titular, de veneració antiquíssima, també està dedicat a Sant Ermengol, bisbe 
d'Urgell. Menciona una reixa típica del segle XV i un Sant Crist del xVn situat en l'altar 
lateral. 


1.6.5 Església de Sant Pere del Serrat 


Benet qualifica de curiosa aquesta església de planta rectangular amb un inici 
d'absis inscrit en el gruix del mur de la nau, sense que es manifesti la seva existència 
a l'exterior. L'arc de l'absis tendeix a la concavitat truncada, però, pel pla del mur 
del fons. El retaule es recolza damunt d'aquest mur, adaptant-se a la irregularitat de 
l'arcada. Menciona que el sostre és de fusta i que una gruixuda biga s'integra gairebé 
completament en el gruix d'aquest mur. 


L'altar té al centre una imatge de talla policromada que Benet considera 
possiblement gòtica, encara que la seva classificació es fa difícil, donats els seus 

mateixos caràcters rústecs, tant de la talla com de la policromia. I afegeix que podria 
aparentar ser més antiga del que realment és. 


Remarca la policromia de la pastera entatxonada d'estrelles de vuit puntes, tan 
característiques del pas del romànic al gòtic (mural de la col:legiata de Cardona) i fins 
de períodes de gòtic ben entrat (pintures murals de l'absis de Sant Romà dels Vilars 
d'Engordany). 


Considera curiosíssima la pintura d'aquest retaule, amb narracions de la vida 
del titular, amb la seva exaltació entre dos màrtirs diaques, un d'ells el protomàrtir 
Sant Esteve. El seu estil recorda, al seu parer, dibuixos de la ceràmica de Talavera, 
especialment els de certs plats de faiança del segle xvi dels Museus d'Art de Barcelona, 
que van pertànyer a la col-lecció Plandiura. Cita per reforçar aquesta opinió l'article de 
Paul Tachard, "Les grandes collections d'objets d'Art Ancien en Espagne", publicat 
el 1921 a la revista Vell i Nou, vol. I, núm. X. Al seu parer, l'estil d'aquestes pintures 
és gràfic, d'un grafisme fet a punta de pinzell, mogut i divertit. És un art popular que 
es feia amb prototipus de gravats, ja que en aquell temps els llibres començaven ja a 
córrer. 


Són remarcables les construccions dels fons, especialment les de la Crucifixió 
de Sant Pere, on apareixen les finestres amb els característics bastiments per a vidres 
dobles en la part alta, que es troben també a Andorra en cases dels segles XVI-XVII. 
En la casella cimera hi ha el Calvari amb la Verge i Sant Joan. A més de la casella 
dedicada a la glorificació ja citada, hi ha tres caselles més on es narra la resurrecció 
de Thabita o bé la resurrecció d'un difunt, tal com la refereix Jacobus de Voragine, en 
contar els fets de Sant Pau, tot extractant, sense fer-ho constar, l'antic llegendari de les 
Acta Petri estudiades per Léon Vouaux, la seva presa i el seu martiri. 

44 
Jempe fonda comple d'ad É 
ci Pebre Legerastart de es 
Poda" . 
Ment d'El Mantas del amb. . 


Peatin de meforme, que hi ham etab foli, ... Em, 
Ester amb sr edefice melert, que /é £ entrada 
mescla da a Miquela da penta sl enda the 
da ch da Cahgadera : da ferma de l 'adce és 
RA Meca ., , du: 


EPiL Es 


d'linenane qae ddere pergut neda de a 
aque daeds / à 
Jn 2 de Goma A d'En clas 


5ds Òhoteeeels Tema Lena. 
er lor da. de da de ela 
4 Le A Les - A a : 
LA Pera dades ere fira. 
La lsel ge ve Ll 3 
El Le 6a gome m0 és fes fimida . 
Are JG Crta est 
MODA ee, mm ge ME rra ge ds per a 
Noble d'e . 7 fetes paeo 
Pota Le Vall - ds sentat. P 


É at ele 
Brpet pa Pimenbe re 
Lateió Miunaberi 

